title: Raamattu Puhuu -seurakunta

text: Greater Grace World Outreach (johon Suomen Raamattu Puhuu -seurakunnilla on läheinen yhteys) määrittelee johtajiensa aseman siten, että heillä on delegoitua auktoriteettia seurakuntahallinnossa, mutta ei seurakuntalaisten yksityiselämässä. Koskaan ei ole oikein rikkoa Jumalaa vastaan, vaikka auktoriteetti käskisi. Seurakuntalaisilla on täysi vapaus muodostaa asioista omia vakaumuksiaan ja heitä tulisi rohkaista itsenäiseen ajatteluun. Pastori ei ole erehtymätön eikä voitelu tarkoita erehtymättömyyttä. Pastorin saarna tulee arvioida Raamatun perusteella. Jos osa siitä on Raamatun vastaista, se ei sido seurakuntalaisia. Pastorilla ei ole delegoitua auktoriteettia seurakuntalaisten yksityiselämässä. Pienten opillisten erojen ymmärretään kuuluvan asiaan, mutta samalla johtajien odotetaan hyväksyvän seurakunnan keskeiset opit johtajantehtävässään.


title: Raamattu Puhuu -seurakunta

text: Christian Research Institute (CRI) on vuonna 1981 käsitellyt The Bible Speaks -seurakuntia (joihin myös Suomen Raamattu Puhuu -seurakunnat kuuluivat) laajassa raportissa "A Close Look at the Bible Speaks World Outreach". Raportissa esitettiin väitteitä liikkeen virheellisistä johtajuusmalleista, autoritarismista sekä liiallisesta antaumuksesta liikkeen johtajille. Raportin kritiikki perustui lähinnä entisten jäsenten lausuntoihin sekä Stevensin sanomiin ja kirjoituksiin, joita tulkittiin siitä näkökulmasta, että niissä kuvattu auktoriteetti ei ole sidoksissa siihen, missä määrin se edustaa Jumalaa. Raportti väittää myös, että Stevensin teologiaa laskelmoidusti käytettiin vaientamaan eriäviä mielipiteitä ja kritiikkiä liikettä kohtaan.


title: Raamattu Puhuu -seurakunta

text: Vuonna 2006 Watchman Fellowship, johtava kristillinen apologeettinen ja kulttien vastainen järjestö, käsitteli Raamattu Puhuu -liikettä artikkelissa ”Evaluating High Control Religious Systems” (The News & Views of Watchman Fellowship, Inc. Vol. 8, No. 5, 2006). Kirjoittaja pitää entisiä jäseniä luotettavana tietolähteenä, jos heidän todistuksensa ovat kutakuinkin yhtäpitäviä. Yhteenvedossa todetaan, että vaikka liikkeen pääopeissa ei ole huomauttamista, toissijaiset opit ovat selkeästi virheellisiä. Kirjoitus kuitenkin määrittelee joitakin avainkäsitteitä hyvin eri tavalla kuin seurakunta itse (esimerkiksi delegoitu auktoriteetti). Greater Grace World Outreach on Watchman Fellowshipin mukaan hyvä esimerkki siitä, kuinka ryhmä voi olla oikeaoppinen keskeisissä kristillisissä opeissa, mutta kuitenkin toimia kuin lahko.


title: Call of Duty 2: Big Red One

text: Call of Duty 2: Big Red One on Gray Matter Interactiven, Treyarchin ja Pi Studiosin kehittämä sekä Activisionin julkaisema "Call of Duty" -pelisarjaan kuuluva ensimmäisen persoonan ammuntapeli.


title: Call of Duty 2: Big Red One

text: Peli eroaa muista "Call of Duty" -peleistä siinä, että yksinpeli sijoittuu ainoastaan Yhdysvaltain maavoimien 1. jalkaväkidivisioonan joukkoihin, jotka tunnetaan myös nimellä Big Red One. Peli kertoo tarinan, miten joukko selviytyi Pohjois-Afrikan maihinnoususta ja vapauttamisesta sekä Sisilian ja Normandian maihinnousuista ja etenemisestä itään aina Saksaan asti. Pelattava hahmo on sotamies Roland Roger, muut sotilaat ryhmässä ovat sotamies Victor Denley, sotamies Alvin ”Brooklyn” Bloomfield, sotamies John Jackson Smith, sotamies Stephen Kelly, kersantti Glenn ”Hawk” Hawkins ja luutnantti Norman Delaney.


title: Formula 1 -kausi 2000

text: Formula 1 -kausi 2000 oli 51. FIA:n Formula 1 -kausi. Se alkoi 12. maaliskuuta 2000 ja päättyi 22. lokakuuta seitsemäntoista kilpailun jälkeen.


title: Formula 1 -kausi 2000

text: Kausi oli alusta asti Michael Schumacherin ja Mika Häkkisen välistä kamppailua maailmanmestaruudesta. Kauden alku sujui Schumacherin selvässä hallinnassa hänen voittaessaan kaksi ensimmäistä kilpailua ja Häkkisen keskeyttäessä ne. Kahden ensimmäisen GP:n jälkeen Häkkinen alkoi kuitenkin nousta sijoittumalla kaksi kertaa toiseksi ja voittamalla kerran ja kamppailu muuttui tasaisemmaksi.


title: Formula 1 -kausi 2000

text:
Kauden puolivälin jälkeen Schumacher alkoi kärsiä epäonnistumisista. Hän keskeytti kolme kilpailua peräkkäin, ja Häkkinen voitti niistä yhden ja sijoittui kahdessa muussa toiseksi. Häkkisen voitettua vielä kaksi seuraavaakin kilpailua Schumacherin jäädessä toiseksi molemmissa McLaren-kuljettaja siirtyi kärkeen maailmanmestaruustaistelussa.
Häkkinen johti kautta kolmanneksi viimeiseen kilpailuun, Indianapolisiin asti. Siellä Häkkinen keskeytti moottoririkon myötä kesken lupaavasti alkaneen kilpailun ja Schumacher karkasi kahdeksan pisteen päähän. Mestaruus ratkesi Schumacherille kauden toiseksi viimeiseksi kilpailussa Japanin Suzukassa kun hän voitti tiukan kilpailun Häkkisen jäädessä toiseksi. Tästä kaudesta alkoi Schumacherin huikea peräti viisi kautta jatkunut mestaruusputki. Kaikki kauden voitot oli Ferrarin ja McLaren-Mercedeksen ottamia. Voittoihin ylisivät Häkkisen ja Schumacherin lisäksi Rubens Barrichello ja David Coulthard.


title: Formula 1 -kausi 2000

text: Seuraavat tallit ja kuljettajat kilpailivat Formula 1 -luokan maailmanmestaruudesta kaudella 2000.


title: Av

text: Av, aV tai AV voi tarkoittaa seuraavia:


title: Dmitri Sadovnikov

text: Dmitri Nikolajevitš Sadovnikov (; 7. toukokuuta 1846 Simbirsk – 31. joulukuuta 1883 Pietari) oli venäläinen runoilija ja kansatieteilijä. Hän on sanoittanut muun muassa kansansävelmän Stenka Razinista.


title: Az

text: Az tarkoittaa seuraavia:


title: Hannu Kankkonen

text: Hannu Kankkonen (26. tammikuuta 1934 Helsinki – 23. syyskuuta 2013 Loviisa) oli suomalainen jalkapalloilija. Hän pelasi keskikentällä hyökkäävässä roolissa tai kärjessä. Kankkonen nousi HIFK:n edustusjoukkueeseen 1950-luvun alussa, kun seura pelasi Suomi-sarjassa (toiseksi ylin sarjataso). Kankkonen edusti HIFK:ta läpi seuran 1950–60-luvun taitteen menestysvuosien. Hän voitti Suomen mestaruuden 1959 ja 1961 sekä SM-pronssia 1958.


title: Hannu Kankkonen

text: Vuonna 1963 Kankkonen siirtyi yllättäen paikalliskilpailija HJK:n riveihin. Kankkonen edusti HJK:ta kolme vuotta ja voitti tuona aikana Suomen mestaruuden 1964. Hän päätti uransa KUV:ssa.


title: Hannu Kankkonen

text: Suomen A-maajoukkueessa Kankkonen pelasi 25 ottelua ja teki niissä 6 maalia.


title: Hannu Kankkonen

text: Koulutukseltaan Kankkonen oli merkonomi. Urheilu-uransa jälkeen hän työskenteli Viktor Ek’in ja Vakuutusyhtiö Tarmon palveluksessa.


title: Bg

text: Bg tai BG voi tarkoittaa seuraavia:


title: Bm

text: Bm tarkoittaa seuraavia:


title: Bn

text: Bn tarkoittaa seuraavia:


title: Bo

text: Bo voi tarkoittaa seuraavia:


title: Luettelo Suomen liikenteen etuajo-oikeus- ja väistämismerkeistä

text: Seuraavassa on lueteltu Suomessa käytössä olevat etuajo-oikeus- ja väistämismerkit.


text: Seuraavat aiemmin käytössä olleet liikennemerkit ovat nyttemmin poistuneet käytöstä:


title: Bs

text: Bs tarkoittaa seuraavia:


title: Panu Rajala

text: Panu Rajala (s. 27. elokuuta 1945 Helsinki) on suomalainen kirjailija ja tutkija. Koulutukseltaan hän on filosofian tohtori.


title: Panu Rajala

text: Rajala on työskennellyt Helsingin yliopiston assistenttina (1976–1982), MTV Oy:n teatteripäällikkönä (1983–1985) ja Tampereen yliopistossa teatterin ja draaman tutkimuksen professorina (1997–2005). Hän on toiminut F. E. Sillanpään seuran puheenjohtajana vuodesta 1996. Rajala oli "Hiidenkivi"-kulttuurilehden päätoimittaja 1997–2001.


title: Panu Rajala

text: Rajala on toiminut myös teatteriohjaajana. Hänen tunnetuimpia ohjauksiaan Myllykolun kesäteatterissa ovat muun muassa F. E. Sillanpään "Hurskas kurjuus" ja "Ihmiset suviyössä". Rajala oli mukana dramaturgina, kun Kalle Holmberg valmisteli Pyynikin kesäteatteriin esitystä Väinö Linnan "Täällä Pohjantähden alla" -trilogiasta. Tuloksena oli kolme näytelmää, "Akseli ja Elina, Pohjantähden alla" ja "Tuntematon sotilas." Näistä ensimmäistä esitettiin vuosina 1993 ja 1994, seuraavaa 1995 ja 1996 ja viimeistä 1997.


title: Panu Rajala

text: Rajala on työskennellyt myös elokuvan parissa. Hän on tehnyt yhteistyötä esimerkiksi ohjaajien Rauni Mollberg, Matti Kassila ja Mikko Niskanen kanssa. Yhdessä Mollbergin ja Pirjo Honkasalon kanssa hän dramatisoi Timo K. Mukan romaanin "Maa on syntinen laulu" samannimiseksi elokuvaksi. Yhteistyö Mollbergin kanssa jatkui Simo Puupposen eli Aapelin romaaniin pohjautuvassa televisioelokuvassa "Siunattu hulluus" (1975). Kassilaa Rajala auttoi elokuvassa "Haluan rakastaa, Peter" (1972), joka on filmatisointi Aila Meriluodon romaanista "Peter, Peter". Ensimmäisen varsinaisen elokuvakäsikirjoituksen Rajala teki Johannes Linnankosken romaanista "Laulu tulipunaisesta kukasta" vuonna 1971 – samannimisen elokuvan ohjauksesta vastasi Mikko Niskanen.


title: Panu Rajala

text: Rajala on Suomen huomattavampia F. E. Sillanpään ja Mika Waltarin tuntijoita. Hän on kirjoittanut Sillanpäästä elämäkertatrilogian sekä Waltarin näytelmistä kertovan kirjan "Noita palaa näyttämölle: Mika Waltari parrasvaloissa" vuonna 1998 ja Waltarin elämäkerran "Unio mystica: Mika Waltarin elämä ja teokset" vuonna 2008. Hän oli myös vuonna 2000 perustetun Mika Waltari -seuran ensimmäinen puheenjohtaja.


title: Panu Rajala

text: Finlandia-ehdokkaana vuonna 2015 ollut "Intoilija – fotograafin muistikuvat" sisältää parikymmentä sivua I. K. Inhan tekstiä kopioituna ilman, että sitä olisi merkitty mitenkään.


title: Panu Rajala

text: Vuosina 1997–2004 Rajala oli naimisissa iskelmälaulaja Katri Helenan kanssa. Vuonna 2013 ilmestyi Rajalan suhteesta kirjoittama kirja "Lavatähti ja kirjamies". Vuodesta 2007 Rajala on ollut naimisissa Marja Norhan kanssa.


title: Panu Rajala

text: Ensimmäisestä avioliitostaan malli ja juristi Elina Ylivakerin kanssa Rajala jäi leskeksi 1988. Tästä liitosta hänellä on kolme lasta.


title: Ch

text: Ch tarkoittaa seuraavia:


title: Bjarte Lunde Aarsheim

text: Bjarte Lunde Aarsheim (s. 14. tammikuuta 1975) on norjalainen jalkapalloilija, pelipaikaltaan keskikenttäpelaaja, joka edustaa maan korkeimmalla sarjatasolla pelaavaa IK Startin joukkuetta.


title: Bjarte Lunde Aarsheim

text: Ennen siirtymistään nykyiseen seuraansa Startiin Aarsheim pelasi Stavangerin Vikingissä vuosina 1994—2005 kaikkiaan 422 ottelua. Aarsheim on kärsinyt urallaan lukuisista loukkaantumisista, mutta kuului silti vuosien ajan Vikingin runkopelaajiin ja voitti paluuotteloussaan vaikean nilkkavamman jälkeen joukkueessa Norjan Cupin vuonna 2001. Hän toimi joukkueen kapteenina aina kauden 2004 loppuun saakka, kunnes kesken kauden 2005 siirtyi nykyiseen seuraansa vapaalla siirrolla.


title: Bjarte Lunde Aarsheim

text: Norjan maajoukkueessa Aarsheim debytoi vuonna 2001 ottelussa Etelä-Koreaa vastaan.


title: Cy

text: Cy tarkoittaa seuraavia:


title: Dunstable

text: Dunstable on kaupunki Bedfordshiressä Englannissa. Vuoden 2011 väestönlaskennassa sen väkiluku oli 30 184.


title: Dunstable

text: Dunstable sijaitsee muinaisessa tärkeässä risteyksessä, jossa kohtaavat roomalaisten keskeinen päätie Watling Street sekä vanha Icknield Way. Roomalaisaikana kaupungin nimi oli "Durocobrivis". Nykyisen nimensä se on saanut anglosakseilta. Keskiajalla nimestä on käytetty myös muotoa "Dunstaple".


title: Dunstable

text: Kaupunki on perinteisesti ollut huomattavan vauras, ja siellä on aina ollut kokoonsa nähden suuri määrä majataloja ja pubeja. Tämä johtuu osaltaan siitä, että kaupunki on yhden ratsain kuljetun päivämatkan (n. 55–60 km) päässä Lontoosta, ja siis sopivalla kohdalla yöpymiseen. Matkaajien sinne jättämä raha rikastutti kaupunkia vuosisatojen ajan.


title: Dunstable

text: Dunstable oli yksi niistä paikoista, joihin kuningas Edvard I pystytti Eleonooran ristin muistoksi edesmenneelle Eleonoora Kastilialaiselle vuonna 1290. Luostarikirkossa luettiin Katariina Aragonialaisen ja Henrik VIII:n avioeropäätös.


title: Dunstable

text: Ensimmäisen rautatiensä kaupunki sai 1848. Nykyään matkustajaliikenne sinne on loppunut jo hyvän aikaa sitten ja tavaraliikennekin on vähäistä. Aiemmin Dunstable oli merkittävä markkinakaupunki, mutta kun läheinen Luton kasvoi, jäi se syrjään. Sittemmin Dunstablen teollisuus on etupäässä tuottanut ajoneuvon osia Lutonissa sijainneita Vauxhallin tehtaita varten, mutta näiden tehtaiden lakkauttaminen on ajanut alas talouselämää. Tuotantoteollisuus on nykyään vähäistä.


title: Dunstable

text: Englantilainen 1400-luvun muusikko John Dunstable (tai Dunstaple) oli luultavasti kotoisin Dunstablesta.


title: Dz

text: Dz tarkoittaa seuraavia:


title: Ee

text: Ee tarkoittaa seuraavia:


title: Aa

text: Aa, aA tai AA voi tarkoittaa seuraavia:


title: El

text: El tarkoittaa seuraavia:


title: Ai

text: Ai tarkoittaa seuraavia:


title: Ai

text: Ai on seuraavien henkilöiden nimi:Aihepiiriin liittyvät myös seuraavat:


title: En

text: En tarkoittaa seuraavia:


title: Fuksi

text: Fuksi on ensimmäisen vuosikurssin opiskelija yliopistossa tai ammattikorkeakoulussa. (Nimitys on lainattu saksasta, jossa "Fuchs" tarkoittaa kettua ja mm. ensimmäisen tai kolmen ensimmäisen lukukauden osakunnan jäsentä.) Myöhemmän vuoden opiskelijaa kutsutaan mm. nimillä vanhempi tieteenharjoittaja ja (osakunnissa) civis.


title: Fuksi

text: Ensimmäisenä syksynään aloittavan vuosikurssin opiskelijat perehtyvät paitsi opintoihin myös opiskelijaelämään. Kummassakin heitä opastavat heitä ohjaamaan osoitetut tuutorit. Jokaisella tuutorilla on opastettavanaan pieni ryhmä fukseja.


title: Fuksi

text: Perinteet vaihtelevat eri ainejärjestöissä, killoissa, koulutusalajärjestöissä, opiskelijakunnissa ja ylioppilaskunnissa. Yleisimpiä initiaatioriittejä ovat kaupunkisuunnistukset, opiskelijahaalareiden kastajaiset sekä fuksisitsit.


title: Fuksi

text: Ensimmäisen vuosikurssin ylioppilailla ja opiskelijoilla on muitakin nimiä eri korkeakouluissa:


title: Al

text: Al tarkoittaa seuraavia:


title: Eo

text: Eo tai EO voi tarkoittaa seuraavia:Eo on seuraavan henkilön nimi:Aihepiiriin liittyy myös seuraava:


title: Am

text: Am tarkoittaa seuraavia:


title: Ay (täsmennyssivu)

text: Ay tarkoittaa seuraavia:


title: Iranin öljypörssi

text: Iranin öljypörssi on Iranin suunnittelema hanke, jonka tarkoituksena on käydä öljykauppaa euroilla. Hankkeen on arveltu heikentävän Yhdysvaltain dollarin asemaa öljykaupassa ja samalla sen asemaa maailmankaupan varantovaluuttana.


title: Iranin öljypörssi

text: Öljypörssi on tarkoitus sijoittaa Kishin vapaakauppasaarelle, ja sen toiminta perustuu internetiin ja ns. "peer-to-peer"-periaatteeseen, toisin kuin perinteisissä keskitetyissä raaka-ainepörsseissä. Tarkoituksena on estää tai vähentää keinottelua, jossa sama raaka-aine-erä ostetaan ja myydään useasti tavoitteena hinnan nosto.


title: Iranin öljypörssi

text: Iran lakkasi kelpuuttamasta dollaria öljykaupassa joulukuussa 2007.


title: Iranin öljypörssi

text: Iranin öljypörssin ensimmäinen vaihe avattiin 17. helmikuuta 2008.


title: Kämmenniemi

text:
Kämmenniemi on Tampereen kaupunginosa, tilastoalue sekä taajama entisen Teiskon kunnan alueella. Sen tärkeimpiä nähtävyyksiä ja rakennuksia ovat esimerkiksi Aunessilta ja Kämmenniemen koulu. Kämmenniemessä järjestetään muun muassa vuosittaiset Teiskon markkinat. Kämmenniemessä sijaitsee myös kirjasto ja Teiskon VPK:n paloasema.
Kämmenniemessä sijaitsee myös Paarlahti, jota sanotaan Suomen ainoaksi vuonoksi. Virallisten määritelmien mukaan se ei kuitenkaan aivan täytä vuonon tunnusmerkkejä.


title: Kämmenniemi

text: Kämmenniemen kautta kulkee Tampereen ja Ruoveden välinen seututie 338. Kylästä on matkaa Tampereen keskustaan noin 25 kilometriä.


title: Kämmenniemi

text: Kämmenniemi mainittiin vuoden 1540 maakirjassa viiden talon kylänä nimellä "Kemmenniemi", myöhemmin myös muodossa "Kemenniemi". Pysyvää asutusta tiedetään olleen alueella ainakin jo 1300-luvulta lähtien. Aluksi kappeliseurakuntana Messukylään kuulunut Teisko itsenäistyi vuonna 1860. Vuoden 1972 alussa Teiskon kunta liitettiin Tampereen kaupunkiin ja Kämmenniemen ensimmäinen asemakaava vahvistettiin pian kuntaliitoksen jälkeen. Suurin osa kadunnimistä pohjautuu seudun vanhoihin paikannimiin.


title: Boucle du Mouhoun

text: Boucle du Mouhoun on hallintoalue Burkina Fason luoteisosassa. Sen pääkaupunki on Dédougou. Alueella on vuoden 2006 väestönlaskennan mukaan 1 460 048 asukasta. Pinta-ala on 34 497 neliökilometriä.


title: Boucle du Mouhoun

text: Alue käsittää 12 % Burkina Fason pinta-alasta. Se rajoittuu idässä Nordin ja Centre-Ouestin ja etelässä Sud-Ouestin ja Hauts Bassinsin alueisiin sekä lännessä ja pohjoisessa Maliin. Alueesta yli 70 % on alle 300 metriä korkeaa tasankoa, jonka yläpuolella kohoaa kalliorinteitä ja kukkuloita. Korkein kohta on Konkoliko (621 metriä merenpinnasta). Vesistöjä ovat Mouhoun eli Musta-Volta ja sen sivujoet.


title: Boucle du Mouhoun

text: Ilmasto on sudanilais-sahelilainen. Vuotuinen sademäärä on pohjoisessa 500–700 ja etelässä 1000–1400 millimetriä. Vuodenaikoja on kaksi. Monsuunin tuoma sadekausi kestää pohjoisessa kolmesta viiteen ja etelässä kuudesta kahdeksaan kuukautta. Kuivaa kautta leimaa harmattan-tuuli. Lämpötilat vaihtelevat sadekauden 24–28 asteesta helmi-huhtikuun yli 40 asteeseen.


title: Boucle du Mouhoun

text: Kasvillisuus on pohjoisessa pensasaroa ja etelässä metsä- ja puusavannia sekä galleriametsiä. Eläimistöön kuuluvat virtahevot, puhvelit, norsut, pahkasiat, hyeenat, leijonat ja leopardit.


title: Boucle du Mouhoun

text: Vuonna 2001 perustettu alue jakautuu Balén, Banwan, Kossin, Mouhounin, Nayalan ja Souroun provinsseihin. Se käsittää 47 departementtia, kuusi kaupunkikuntaa, 41 maalaiskuntaa ja 1 042 kylää. Kaupunkeja ovat provinssien keskukset Boromo, Dédougou, Nouna, Solenzo, Toma ja Tougan.


title: Boucle du Mouhoun

text: Alueella asuu 10,3 % Burkina Fason väestöstä. Kaupunkiväestön osuus on 8,5 %, mikä on huomattavasti alle maan keskiarvon (22,7 %).


title: Boucle du Mouhoun

text: Boucle du Mouhounissa asuu paljon mandelaisia kansoja. Yleisimmät kielet ovat moore (27,7 %), bwamu (14,8 %), samo eli san (14,6 %), marka eli dafing (9,2 %), fulani (6,5 %), djula (6,1 %), bobo (2,5 %), nuni (2,3 %) ja dogon (1,6 %). Djulaa puhutaan varsinkin kaupungeissa (28,0 %). Muslimeja on 62,2 %, katolisia 17,7 %, animisteja 15,0 % ja protestantteja 4,5 %.


title: Boucle du Mouhoun

text: Väestöstä 90 % harjoittaa maanviljelyä ja karjanhoitoa. Boucle du Mouhoun tunnetaan Burkina Fason ”vilja- ja puuvilla-aittana”. Tärkeimmät viljelykasvit ovat maissi, durra, hirssi, lehmänpapu, maapapu ja bataatti. Myytäväksi kasvatetaan puuvillan ohella maapähkinää, soijaa ja seesamia. Varsinkin Souroun laaksossa harjoitettava puutarhaviljely tuottaa muun muassa kaalia, sipulia, tomaattia, munakoisoa ja herneitä. Kotieläimiä ovat naudat, lampaat, vuohet, hevoset, aasit, siat ja siipikarja.


title: Boucle du Mouhoun

text: Muita elinkeinoja ovat käsityöammatit, kaupankäynti ja liikenne. Alueella toimii Pouran teollinen kultakaivos.


title: Dédougou

text: Dédougou on kaupunki läntisessä Burkina Fasossa. Se on Mouhounin provinssin ja Boucle du Mouhounin alueen pääkaupunki. Kaupungissa oli vuonna 2006 noin 39 000 asukasta.


title: Avainsana

text: Avainsana on tiedonhaussa ja indeksoinnissa käytetty viittaus tietokokonaisuuteen. Teknisesti avainsana on merkkijono, johon liittyy linkki tai muu osoitin siihen kohteeseen, johon se viittaa. Avainsanoja käytetään erilaisissa hakemistoissa ja kortistoissa, nykyisin myös tietokannoissa. Käyttäjälle avainsanat näkyvät esimerkiksi hakukoneissa ja muissa tietolähteiden hakemistoissa.


title: Avainsana

text: Avainsanan merkitys ja tehtävä voidaan ymmärtää eri tavoin: sen voidaan ajatella olevan tietystä näkökulmasta tehty tiivistelmä kohteestaan, mutta toisaalta se voidaan nähdä myös kohteessa olevan yksittäisen käsitepiirteen tai semanttisen piirteen edustajana. Etenkin jälkimmäisessä tapauksessa on luontevaa, että tiettyä kohdetta vastaavia avainsanoja on useita.


title: Avainsana

text: Avainsanat tuotetaan joko automaattisesti indeksointiohjelman avulla tai sisällönkuvailijan, esimerkiksi kirjastonhoitajan tai informaatikon suorittamassa indeksointiprosessissa. Avainsanat voivat olla suoraan dokumentissa esiintyviä tai niistä muokattuja. Avainsana voi olla vapaa tai tietyn sanaston, "tesauruksen" mukainen. Jälkimmäisessä tapauksessa avainsanoja nimitetään "asiasanoiksi".


title: Katinkontti

text: Katinkontti on suomalainen lapsille suunnattu Yle TV2:n televisiosarja, jossa konttoristi Katti Matikainen seikkailee ja tutustuu eri ammatteihin. Muita ohjelman henkilöitä ovat muun muassa Rotta-Rontti, ”Mummu” ja Nakkirakki.


title: Katinkontti

text: Ohjelma sai alkunsa, kun Silja Sillanpää oli juontajana Pikku Kakkosessa. Pienten lasten lähettämistä piirustuksista Katti Matikainen nousi pinnalle. Alkuperäisen Katti-piirroksen on piirtänyt Henna Rusanen. "Katti"-kissasta kerrottiin tarinoita sekä laulettiin lauluja. Sillanpää tykästyi Kattiin ja ehdotti tuotannolle, että hahmosta tehtäisiin oma televisiosarja. Ohjelmaa alettiin esittää vuonna 2001.


title: Fidžin lippu

text: Fidžin lippu on Fidžin virallinen lippu. Se otettiin käyttöön maan itsenäistyttyä 10. lokakuuta 1970. Lipun vasemmassa yläkulmassa oleva Yhdistyneen kuningaskunnan lippu on osoituksena maiden yhteisestä historiasta samoin kuin monilla alueen mailla.


title: Fidžin lippu

text: Nykyinen lippu on hyvin samankaltainen kuin ennen itsenäisyyttä käytetty lippu. Vanhemmassa versiossa kuitenkin käytettiin tummemman sinistä väriä, ja siinä oli Fidžin koko vaakuna.


title: Fidžin lippu

text: Fidži aikoi ottaa uuden lipun käyttöön vuoden 2016 syyskuussa. Suunnittelusta järjestettiin kilpailu, jonka voittaja oli tarkoitus julkistaa heinäkuussa 2016. Uudessa lipussa ei olisi ollut brittivaltaan viittaavia tunnuksia, ja niiden tilalle olisi tullut itsenäisyydestä kertova tunnus. Pääministeri Frank Bainimarama ilmoitti kuitenkin elokuussa 2016, että lippua ei lähitulevaisuudessa vaihdeta.


title: Houndé

text: Houndé on kaupunki Burkina Fasossa. Se on Tuyn provinssin pääkaupunki. Vuonna 2006 kaupungissa oli lähes 39 500 asukasta.


title: Baccarat

text: Baccarat on korttipeli. Sen oletetaan syntyneen Ranskassa ja Italiassa Kaarle VIII:n aikana. Baccarat on samankaltainen peli kuin faro ja basset. Pelistä on kolme laajalle levinnyttä muunnosta: baccarat chemin de fer (rautatie), baccarat banque (eli a deux tableaux) ja punto banco (eli pohjoisamerikkalainen baccarat). Näistä punto banco on yleisin, sitä pelataan myös Casino Helsingissä.


title: Baccarat

text: Baccarat on ainoa kasinopeli, jossa pelaajat saavat jakaa kortteja: punto bancossa korttikenkä ja jakajan tehtävät kiertävät pelaajalta toiselle. Baccarat chemin de ferissä ja baccarat banquessa pelaajat vuorottelevat pankkina, punto bancossa kasino toimii aina pankkina ja vain korttien jakovuoro kiertää.


title: Baccarat

text: Baccarat on eri muodoissaan yksinkertainen peli, jossa on vain kolme mahdollista lopputulosta: "pelaaja", "pankkiiri" ja "tasan" tai "égalité". Termi "pelaaja" ei viittaa asiakkaaseen eikä "pankkiiri" pelinjärjestäjään. Ne ovat vain nimityksiä kahdelle korttikädelle, joista peliin osallistuva voi valita, kumman arvelee voittavan.


title: Baccarat

text: Baccaratissa kuvakorttien ja kymppien arvo on nolla, ässien arvo on yksi ja muut ovat numeroarvonsa mukaan. Summasta jätetään huomioimatta kymmenet. Kahden kortin yhteisarvo on siten maksimissaan 9, sillä esimerkiksi kahden kuvakortin yhteisarvo on nolla sekä nelosen ja yhdeksikön kolme (4 + 9 = 13 → 3).


title: Baccarat

text: "Pelaajalle" ja "pankkiirille" jaetaan kummallekin kaksi korttia ja tiettyjen sääntöjen mukaan mahdollisesti kolmas (kuten blackjackissa, jakajalla ei ole valinnanvaraa). Isomman summan saanut osapuoli voittaa ja kaikki pelaajat, jotka löivät vetoa tämän osapuolen puolesta, voittavat.


title: Baccarat

text: Jos "pelaaja" voittaa, oikein arvanneille maksetaan panoksen verran takaisin. "Pankkiirin" voitosta saa 95% panoksestaan ja tasapelistä panoksensa yhdeksänkertaisena. "Pankkiirin" voitto on todennäköisin (45,8597% kahdeksan pakan baccaratissa), joten vaikka kasino ottaa voitosta 5% komission, se on silti pelaajalle paras valinta. "Pelaajan" voiton todennäköisyys on kahdeksalla pakalla 44,6247% ja tasapelin 9,5156%. Talon etu on "pankkiirin" vedossa 105,79%, "pelaajan" vedossa 123,51% ja tasapelissä 1435,96%. "Pankkiirin" ja "pelaajan" kohdalla talon edut ovat pienimpiä kaikista kasinopeleistä.


title: Baccarat

text: Ian Flemingin alkuperäisessä "Casino Royale" -kirjassa James Bond pelasi chemin de fer -baccaratia. Vuoden 2006 uudessa elokuvasovituksessa peli kuitenkin vaihdettiin nykyisin suositummaksi texas hold 'emiksi.


title: Oktaani (kemia)

text: Oktaani eli "n-oktaani" (CH) on 8-hiilinen suoraketjuinen alkaani. Se on normaaliolosuhteissa olomuodoltaan väritön veteen liukenematon neste. Oktaanin rakennekaava on CH(CH)CH, moolimassa 114,22 g/mol, sulamispiste −56,8 °C, kiehumispiste 126 °C, tiheys 0,70 g/cm (vesi = 1,0 g/cm), leimahduspiste 13 °C, itsesyttymislämpötila 220 °C ja CAS-numero 111-65-9.


title: Oktaani (kemia)

text: Oktaani on haitallista, tulenarkaa sekä ympäristölle haitallista.


title: Oktaani (kemia)

text: Oktaanilla (CH) on 18 isomeerista muotoa:Oktaania ja sen eri isomeerejä on maaöljyssä ja bensiinissä. Oktaanin mukaan on saanut nimensä moottoripolttoaineiden puristuskestävyyttä mittaava oktaaniluku.


title: Pystykiurunkannus

text: Pystykiurunkannus ("Corydalis solida", syn. "C. bulbosa", "C. laxa") on aikaisin keväällä kukkiva monivuotinen ja myrkyllinen emäkkikasvi. Pystykiurunkannus kasvattaa keväällä mukulamaisesta juuresta matalan varren, joka kukkii sinipunaisin kukin ja kuihtuu varhain. Lajia tavataan luonnonvaraisena erityisesti Keski- ja Itä-Euroopassa Pohjoismaiden eteläosaa myöten. Suomessa se on lähinnä maan eteläosassa kasvava lehtokasvi, joka on tunnettu myös koristekasvina.


title: Pystykiurunkannus

text: Monivuotinen ja tanakka pystykiurunkannus kasvaa 10–20 senttimetriä korkeaksi. Kasvin juuri on mukulallinen. Kerrannaiset lehdet ovat varressa kierteisesti. Laji kukkii edellisenä kesänä keräämänsä vararavinnon turvin. Tiheä kukinto sijaitsee varren päässä. Kukkien tukilehdet ovat lähes kukan kokoisia ja väriltään vihreitä. Muodoltaan ne ovat vastapuikeita ja kärjestä lähes aina kapealiuskaisia. Kukka on tavallisesti väriltään sinipunainen, mutta myös valkokukkaisia yksilöitä tavataan toisinaan. Kannuksellinen teriö on tavallisesti 15–20 mm pitkä. Pystykiurunkannus kukkii Suomessa huhti–toukokuussa ja kasvi lakastuu nopeasti kukkimisen ja siementen kehittymisen jälkeen. Hedelmä on litteä, kapeansuikea kota, joka on peränsä pituinen. Kasvin siemeniä levittävät muurahaiset.


title: Pystykiurunkannus

text: Suomesta tavattavista kiurunkannuslajeista pystykiurunkannus muistuttaa eniten pienempikokoista hentokiurunkannusta ("Corydalis intermedia"). Etelämpänä kasvaa myös melko samannäköinen etelänkiurunkannus ("Corydalis cava").


title: Pystykiurunkannus

text: Pystykiurunkannuksen levinneisyysalue ulottuu Euroopassa Ranskasta Venäjän länsiosiin. Etelässä lajin levinneisyysalue ulottuu Keski-Italiaan, Pohjois-Kreikkaan ja Bulgariaan, pohjoisessa Norjan ja Ruotsin keskiosiin, Etelä-Suomeen ja Pohjois-Venäjälle. Euroopan ulkopuolella lajia tavataan paikoin Pohjois-Afrikassa, Turkissa ja Keski-Aasiassa. Suomessa pystykiurunkannusta tavataan lähinnä linjan Pori–Tampere–Lappeenranta eteläpuolella, runsaimmin Ahvenanmaalta. Pohjoisempana lajia tavataan paikoin Keski-Suomesta. Pohjoisimmat havainnot ovat Raahen korkeudelta.


title: Pystykiurunkannus

text: Pystykiurunkannus on tyypillinen lehtokasvi, jota tavataan rantalehdoissa, puronvarsilla, jokitörmä- ja kallionjuuripensaikoissa sekä pihojen ja puistojen nurmikoilla lehtipuiden ja pensaiden alla. Asutuksen liepeillä lajia saattaa esiintyä myös lähimetsiköissä viljelykarkulaisena.


title: Pystykiurunkannus

text:
Suomessa uhanalaisen pikkuapollon toukat syövät vain pystykiurunkannuksia, joten perhosen pitää osuttaa toukkavaiheensa kasvin kukoistusaikaan.
Pystykiurunkannusta viljellään joskus puistoissa koristekasvina. Lajia on jo kauan siirretty myös luonnosta puistoihin. Esimerkiksi Helsingissä laji on tyypillinen vanhojen kartanopuistojen nurmikkojen laji.


title: Järvisätkin

text: Järvisätkin ("Ranunculus peltatus" ssp. "peltatus") on kirkasvetisten järvien leinikkikasvi. Se on toinen isosätkimen ("Ranunculus peltatus") kahdesta alalajista ja nimialalaji.


title: Järvisätkin

text: Yksi- tai monivuotinen järvisätkin kasvaa 10–250 senttimetriä pitkäksi. Sen varsi on tavallisesti paksu ja vaaleankellertävä tai vihreä. Kelluslehdet ovat pitkäruotisia ja korvakkeellisia. Lehtilapa on 2–3 cm leveä, 3- tai 5-halkoinen, liuskainen ja muodoltaan munuaismainen tai pyöreähkö. Lehtilavan tyvilovi on vähintään 120°. Lavan sivuliuskat ovat keskiliuskaa paljon leveämpiä ja melko matalaan nyhähampaisia. Veltot uposlehdet ovat vihreitä. Uposlehtien lehtilapa on 2–10 cm pitkä ja tiheään harittavan hienoliuskainen. Veden pinnan yläpuolelle kokoavat kukkaperät ovat 4–10 cm pitkiä, ollen saman nivelen lehden ruotia pitempiä. Kukassa on verho- ja terälehtiä viisi kappaletta. Verholehdet ovat vihreitä tai sinikärkisiä. Toisiaan koskettavat, valkoiset ja tavallisesti tyvestä keltaiset terälehdet ovat 8–15 mm pitkiä ja niiden mesikuoppa on päärynänmuotoinen. Heteitä on 10–30 kappaletta, emejä 30–40 kappaletta. Järvisätkin kukkii Suomessa kesä-heinäkuussa. Hedelmä koostuu 1,1–2,2 mm pitkistä pähkylöistä. Järvisätkin on myrkyllinen kasvi.


title: Järvisätkin

text: Järvisätkin muistuttaa paljon isosätkimen toista alalajia, merisätkintä ("R. peltatus" ssp. "baudotii"). Tätä kuitenkin esiintyy lähinnä murtovedessä. Toisinaan näitä kahta alalajia pidetään omina lajeinaan.


title: Järvisätkin

text: Järvisätkin voi risteytyä hentosätkimen ("R. confervoides") kanssa.


title: Järvisätkin

text: Järvisätkintä tavataan Länsi-, Keski- ja Etelä-Euroopassa sekä suurimmassa osassa Fennoskandiaa. Lajin levinneisyysalue ulottuu idässä Luoteis-Venäjälle, Puolaan, Romaniaan ja Kreikkaan. Laji puuttuu esimerkiksi Baltiassa. Euroopan ulkopuolella järvisätkintä kasvaa Kaukasuksen alueella sekä muutamin paikoin Pohjois-Afrikassa. Suomessa järvisätkintä tavataan koko maassa Ahvenanmaata lukuun ottamatta.


title: Järvisätkin

text: Järvisätkin kasvaa kirkasvetisissä järvissä ja joissa avoimilla tai vuolasvirtaisilla paikoilla. Joskus laji esiintyy myös vähäsuolaisessa murtovedessä. Laji kasvaa kovalla pohjalla 0,5–1 metrin syvyydestä.


title: Nostalgia (albumi)

text: Nostalgia on Hectorin ensimmäinen sooloalbumi. Hector oli ennen "Nostalgia"-albumin tekemistä vaikuttanut Cumulus-yhtyeessä. Hän sävelsi ja sanoitti suuren osan Cumuluksen kappaleista. Levy-yhtiö PSO:n johtaja Martti Piha huomasi tämän ja ehdotti hänelle soololevyn tekemistä. Hectorille, joka oli siirtymässä sivummalle Cumuluksen toiminnasta, tämä sopi mainiosti.


title: Nostalgia (albumi)

text: "Nostalgia"-albumi levytettiin Scandian Alppi-studiossa tammi–helmikuussa vuonna 1972. Tuottajiksi ja sovittajiksi saatiin Matti ja Pirjo Bergström. Heidän ansiostaan levylle tuli uudenlainen, sinfonia- ja sähkösoittimia kuten jousia ja kitaroita yhdistävä äänimaailma.


title: Nostalgia (albumi)

text: "Nostalgia" oli musiikillisesti folkia. Hectorin tuolloinen esikuva oli Cat Stevens, ja hän lauloi levyn Stevensin tyyliä jäljitellen.


title: Nostalgia (albumi)

text: Yleisradion viihdetoimittajat valitsivat levyn kevyen musiikin sarjassa vuoden levyksi. Hector valittiin televisiossa vuoden mieslaulajaksi. Sanoittajien sarjassa hän sijoittui toiseksi. Yle nimitti Matti ja Pirjo Bergströmin vuoden sovittajiksi.


title: Nostalgia (albumi)

text: Albumi julkaistiin CD-muodossa ensimmäistä kertaa vuonna 1996, ja siitä otettiin uusi painos vuonna 2001.


title: Nostalgia (albumi)

text: Kaikki kappaleet säveltänyt ja sanoittanut Hector, ellei toisin mainita.


title: Id Tech 3

text: id Tech 3, aikaisemmalta nimeltään Quake III -pelimoottori, on alun perin id Softwaren tekemä pelimoottori "Quake III Arenaa" varten, josta se sai nimensä. Quake III -pelimoottori on sen jälkeen yleistynyt monien muidenkin pelien (esimerkiksi "Call of Dutyn") pelimoottoriksi. Kukoistuskaudellaan (1999–2001) se kilpaili tasaväkisesti Epic Gamesin tekemän Unreal Enginen kanssa.


title: Id Tech 3

text: Quake III pelimoottori on Quake- ja Quake II -pelimoottorien seuraaja. Quake-pelimoottorit erosivat id Softwaren aiemmasta pelimoottorista, Doomista, joka ei oikeasti ollut kolmiulotteinen vaan koostui vain kaksiulotteisia kartoista, jotka koostuivat sektoreista. Quake-pelimoottorit ovat sen sijaan oikeasti kolmiulotteisia. Quake III -pelimoottori antoi hyvän pohjan id Softwaren seuraavalle pelimoottorille: Doom 3:lle, joka pala palalta käännettiin C:stä C++:aan.


title: Id Tech 3

text: QuakeCon 2005 -tapahtumassa John Carmack ilmoitti, että Quake III:n lähdekoodi julkaistaisiin GNU GPL -lisenssillä 19. elokuuta 2005. Lähdekoodi on vapaasti ladattavissa id Softwaren FTP-sivuilta.


title: Rimini

text: Rimini on Italian kaupunki Emilia-Romagnan alueella. Se on Riminin maakunnan pääkaupunki. Riminissä on arviolta 147 750 asukasta (vuonna 2015) ja sen pinta-ala on 134,52 neliökilometriä. Kaupunki sijaitsee Adrianmeren rannikolla. Läheisyydessä sijaitsevat Riccionen ja Cattolican turistikaupungit. Riminiä palvelee Federico Fellinin lentoasema.


title: Rimini

text: Riminin historia ulottuu aina noin vuoden 800 eaa. paikkeille, jolloin primitiiviset kulttuurit hyödynsivät asumiseensa sekä rannikkoa että mäkimaastoa sen taustalla.


title: Rimini

text: Vuonna 268 eaa. etruskit perustivat kylän Ariminus-joen suistoon, myöhemmin siellä asuivat umbrialaiset, kreikkalaiset ja gallialaiset. Roomalaiset perustivat puolestaan Ariminumin siirtokunnan todennäköisesti samannimisen joen varrelle. Nykyisin joen nimi on Marecchia. Siirtokunnan tehtävänä oli toimia gallialaisten vastaisena linnakkeena sekä astinlautana Padanan alangon valloittamiseen. Rimini oli Keski-Italiasta pohjoiseen vievän tien solmukohdassa, ja samalla se tarjosi mahdollisuuden myös meriliikenteen hyödyntämiseen.


title: Rimini

text: Kaupunki osallistui Rooman sisällissotaan ja pysyi uskollisena kansanpuolueelle ja sen johtajille; aluksi Mariukselle ja sitten Caesarille, joka johti joukkonsa Rubikon-joen ylitse ja julisti Riminin forumilla kuuluisan kutsunsa.


title: Rimini

text: Rooman vallan loppuminen merkitsi tuhoutumisen aikaa, ja sen aikaansaivat ns. kansainvaellukset ja lukuisat sodat. Kristillinen yhteisö piti vuonna 359 merkittävän kirkolliskokouksen Riminissä. Kuitenkin vuosisatojen myllerryksen aikana kaupunki kasvoi lukuisien kirkkojen ja luostareiden tyyssijaksi, ja 1300-luvun taiteilijat, eritoten Giotto, loivat tunnettua riminiläistä koulukuntaa.


title: Rimini

text: Malatestan perhe, jonka eittämättä tunnetuin jäsen oli Sigismondo Pandolfo, palkkasotilas ja taiteilijoiden suojelija, vaikutti merkittävällä tavalla paikkakunnan tapahtumiin keskiajan lopulla. Hän rakensi mm. kuuluisan Tempio Malatestianon. Malatestan perhe karkotettiin 1500-luvun alussa ja Riministä tuli pieni Kirkkovaltion kaupunki, jolla oli paikallishallinto Ravennan apostolisen legaatin alaisuudessa.


title: Rimini

text: Vuonna 1797 Rimini ja koko Romagnan alue liitettiin Ranskan vallankumouksen seurauksena ns. Cisalppiseen tasavaltaan. Napoleonin hallinto lakkautti luostarit ja takavarikoi niiden omaisuuden. Myös lukuisia kirkkoja, joukossa myös Pyhän Colomban katedraali, tuhottiin alueella. Kuitenkin ehkä merkittävin vallankumouksellinen tapahtuma kaupungissa oli yleisen kylpylän rakentaminen vuonna 1843.


title: Rimini

text: Toisen maailmansodan aikana kaupunki sai kokea raskaita pommituksia ja rintaman siirtoja. 21. syyskuuta 1944 tapahtuneen vapautuksen jälkeen kaupunki on kokenut ennennäkemättömän voimakkaan rakentamisen aikakauden.


title: Quake-pelimoottori

text: Quake-pelimoottori on id Softwaren tekemä pelimoottori "Quakea" varten. Pelimoottori oli oikeasti kolmiulotteinen ja on nykyisin GNU GPL -lisenssin alla.


title: Quake-pelimoottori

text: Julkaisun jälkeen Quake-pelimoottori haarautui, niin kuin myös tasomallinnus. Moottori pysyi aika lailla muuttumattomana myös "Quake II":ssa ja "Quake III Arenassa". Quake-pelimoottori, niin kuin Doom-pelimoottori, käyttää BSP:tä.


title: Quake-pelimoottori

text: Quake-pelimoottorin kirjoitti lähinnä John Carmack, mutta myös Michael Abrash osallistui työhön. Myöhemmin moottorista kehitettiin Quake II- ja Quake III -pelimoottorit. "Half-Lifen" GoldSrc perustui Quaken moottoriin.


title: Quake-pelimoottori

text: Quake laadittiin siten että kaikki grafiikka voidaan piirtää suhteellisen nopeasti tietokoneen prosessorilla (tuolloin pääasiassa 486 tai Pentium), mutta siitä tuli myös yksi ensimmäisistä peleistä jotka hyödyntävät 3D-kiihdytystä. Ensimmäinen 3D-kiihdytetty versio tehtiin Rendition Vérité 1000 -3D-kortille. OpenGL-tuki lisättiin GLQuake-versioon.


title: Quake-pelimoottori

text: Quaken karttaa laadittaessa se kootaan solid modeling -tekniikalla kolmiulotteisista objekteista (brush) kolmiulotteinen konveksi tila CSG-tekniikalla. Karttaeditorissa luotu pelikenttä muodostuu näin onteloksi kiinteän tilan sisään, jonka jälkeen luotu kartta ajetaan esikäsittelijän läpi, joka tunnistaa pelikentän muodostavan sisäpuolen ja karsii näkymättömät pinnat ja hajottaa seinät monikulmioiksi ja muodostaa niistä BSP-puun, joka kertoo mitkä kolmioista ovat näkyvissä. Tämä vaihe oli pelin kehitysaikana huomattavan raskas ja vei tuntikausia koneaikaa.


title: Quake-pelimoottori

text: Quaken ”taivas” ei itse asiassa ole avoin, vaan siihen kuuluvissa polygoneissa käytetään erityistä skybox-tekstuuria, joka näyttää joka suunnasta samalta, mikä antaa illuusion taivaasta.


title: Quake-pelimoottori

text: Valaistus Quakessa toteutetaan sekä esilasketulla valaistuskartalla, joka lasketaan karttaa esikäsiteltäessä, sekä dynaamisilla valoilla (esimerkiksi lentävät raketit), toisin kuin Doomissa, jossa valaistus on sektorikohtainen.


title: Kwassi Klutse

text: Kwassi Klutse (s. 29. heinäkuuta 1945 Agbélouvé) on togolainen poliitikko. Hän nousi vuonna 1996 maansa pääministeriksi ja toimi virassaan, kunnes hän erosi 21. toukokuuta 1999. Klutsen seuraajaksi valittiin Eugene Koffi Adoboli.


title: Kwassi Klutse

text: Klutse syntyi Agbélouvéssa ja opiskeli Ranskassa.


title: Pahan jälkeläinen

text:
Pahan jälkeläinen on englantilaisen fantasiakirjailija Brian Jacquesin kahdeksas kirja Redwallin taru -kirjasarjassa. Se julkaistiin suomeksi vuonna 2002.
Swartt Kuusikynsi oli pelottava kuusikyntinen hilleri. Hän oli kuusikymmenpäisen sekalaisen tuholaisjoukon johtaja. Joukkoon kuului rottia, kärppiä, lumikoita ja hillereitä. Hillerityrannilla oli orjanaan urosmäyrä, jonka erikoisuutena oli leveä, kullankeltainen raita päälaella. Swartt Kuusikynsi kutsui häntä Rapamahaksi. Kun tyranni oli määrännyt mäyrän vartioimaan puuhun kiinni jäänyttä tornihaukkaa, mäyrä vapautti linnun ja haukka mäyrän.


title: Pahan jälkeläinen

text: Mäyrä hyökkäsi tuholaisten leiriin vahingoittaen myös Swartt Kuusikynttä. Sen jälkeen mäyrä pakeni mukanaan ystävänsä tornihaukka Tuulisiipi. Haavoittunut hilleripäällikkö vannoi kostoa mäyrälle, juuri niin kuin mäyrä hillerillekin. Tuholaisten sotajoukko lähti kohti itää hankkimaan lisäjoukkoja. Swartt murhasi sotavaltias Länkisäären ja sai tietämättään vaimokseen Länkisäären tyttären Sinimarjan. Tuulisiipi antoi ystävälleen uuden nimen Päivänsäde Nuijamäyrä. Parivaljakosta tuli sittemmin tuhoeläinten kauhu. Ystävykset vapauttivat siili- ja myyräperheen kettujen piirityksestä ja jäivät asumaan vähäksi aikaan kiitollisten perheiden luokse.


title: Pahan jälkeläinen

text: Myöhemmin Päivänsäde Nuijamäyrä lähti kohti Salamandastronia, Liekkiliskon vuorta. Salasmandastronia asuttavat maineikkaat kaukopartiojänikset. Vuorta hallitsevat mäyrävaltiaat. Entisen valtiaan kuoltua vuorelle saapuu hetken kuluttua uusi valtias - aivan kuten oli ennustettu. Päivänsäteestä tuli vuoren uusi valtias. Swartt Kuusikynnen vaimo Sinimarja synnytti keskitalvella pojan ja kuoli kohta synnytyksen jälkeen. Poikanen joutui Redwallin luostariin, jossa vanha mäyrä Bella ja abbedissa Meriam antoivat hänelle nimen Verho. Nuori hiirineito Muratti otti Verhon kasvatuksen tehtäväkseen. Verho ei kuitenkaan sopeutunut luostarielämään, vaan varasteli tavaroita. Hillerinuorukaisen yritettyä myrkyttää siili Myrtin, hänet karkotettiin luostarista. Muratti lähti seuraamaan myyräystävänsä Tonkelin kanssa Verhoa.


title: Pahan jälkeläinen

text: Swartt Kuusikynsi saapui tuholaisjoukkionsa Salamandastron-vuorelle, mutta ei onnistunut valtaamaan sitä. Ankaran taistelun jälkeen tuholaiset pakenivat. Verivihan valtaan joutunut Päivänsäde Nuijamäyrä lähti seuraamaan heitä yksin. Kettuparantaja ja ennustaja Belladonna surmasi tiedustelumatkalla olleen Tuulisiiven ja joutui sitten itse mäyrävaltiaan surmaamaksi. Verho löysi isänsä Swarttin ja tämän sotajoukon. Myöhemmin Verho joutui isänsä surmaamaksi estäessään tätä surmaamasta Murattia. Päivänsäde tappoi Swartt Kuusikynnen taistelussa. Muratti ja Tonkeli palasivat Redwallin mukanaan Päivänsäde. Mäyrävaltias tapasi luostarissa äitinsä Bellan ja asui siellä tämän kuolemaan saakka.


title: Rinna Paatso

text: Rinna Pauliina Paatso (s. 5. elokuuta 1969 Turku) on suomalainen näyttelijä ja radiojuontaja. Hän opiskeli Teatterikorkeakoulun näyttelijälinjalla vuosina 1988–1992. Hän työskentelee freelancenäyttelijänä pääkaupunkiseudun teattereissa. Radio Novalla Paatso on juontanut "Vapaalla ja viihteellä" -ohjelmaa.


title: Rinna Paatso

text: Aikaisemmin Paatso on esiintynyt myös muualla Suomessa teattereissa, esimerkiksi Turun kaupunginteatterissa ja Tampereen Työväen Teatterissa sekä Oulussa Meri Oulun kulttuuriseuran kesäteatterissa Toppilan Möljällä. Lisäksi hänellä on useita vierailuja eri televisiosarjoissa ja hänen ääntään on kuultu monissa piirros- ja animaatioelokuvissa. Hän on esiintynyt muun muassa elokuvissa "Kymmenen riivinrautaa" ja "V2 – Jäätynyt enkeli" sekä televisiosarjoissa "Salatut elämät" ja "Tappajan näköinen mies". Hänen äänensä on tuttu muun muassa "Toy Story" -elokuvista Andyn äidin roolissa.


title: Rinna Paatso

text: Rinna Paatso on näyttelijöiden Liisa ja Ilari Paatson tytär. Myös hänen tyttärensä Sanni Paatso on näyttelijä, joka on esittänyt Risto Räppääjä -elokuvissa Nelli Nuudelipäätä vuodesta 2014 lähtien.


title: Xanatos

text:
Xanatos on kuvitteellinen hahmo "Tähtien sodan" maailmassa.
Xanatos oli Qui-Gon Jinnin entinen oppilas, jonka Qui-Gon valitsi tämän lupaavuuden vuoksi. Qui-Gon suostutteli Xanatoksen isän, Crionin, luovuttamaan poikansa koulutettavaksi. Hän suostui ja Xanatos menetti kaksi eniten rakastamaansa asiaa: isänsä ja kotiplaneettansa Teloksen.


title: Xanatos

text: Nuori Xanatos oppi Coruscantin jeditemppelissä nopeasti. Hän oli nuorista oppilaista paras valosapelin käyttäjä, vaikkakin hänen aggressiivisuutensa huolestutti opettajia. Kun Xanatokselle tuli aika suorittaa jedikokeensa, hän selviytyi siitä erinomaisesti.


title: Xanatos

text: Yoda ei kuitenkaan vakuuttunut Xanatoksen valmiudesta tulla jediksi ja sanoi: ”Vielä yksi testi.” Viimeisessä testissä Xanatos vietiin takaisin Telokselle tutkimaan häiriöitä Qui-Gonin kanssa, mutta todellisuudessa hänen haluttiin näkevän mistä hän joutuisi luopumaan jos ryhtyisi jediksi.


title: Xanatos

text: Häiriöt osoittautuivat Crionin aiheuttamiksi, mikä oli saanut aikaan sisällissodan. Xanatoksen viimeinen tehtävä oli valita jedien ja isänsä välillä. Epäröidessään valinnassaan hän joutui todistamaan Qui-Gonin tappavan isänsä, Crionin käännyttyä pimeälle puolelle. Tämä sai Xanatoksen kääntymään jedejä vastaan, ja vannoen kostoa hän nosti isänsä sormuksen ja painoi sen poskeaan vasten. Puoliympyrän muotoisesta arvesta tulikin myöhemmin hänen kaivosyhtiönsä, Ulkomaailman, tunnus. Xanatos hyökkäsi Qui-Gonin kimppuun häviten lopulta tälle. Qui-Gon kuitenkin armahti entisen oppilaansa ja säästi tämän hengen.


title: Xanatos

text: Myöhemmin Xanatos järjesti useaan otteeseen ongelmia Qui-Gonille ja Obi-Wanille. Xanatos myös asetti kerran pommin jeditemppeliin, onnistuen melkein tappamaan useita jedejä, joihin kuuluivat Qui-Gon Jinn, Yoda, Ki-Adi-Mundi, Plo Koon, Adi Gallia, Saesee Tiin, Eeth Koth, Even Piell, Kit Fisto, Luminara Unduli, Aayla Secura, Shaak Ti, Stass Allie, Pablo-Jill, Coleman Trebor, Oppo Rancisis, Yarael Poof, Yaddle, ja Obi-Wan Kenobi. Hän myös turmeli Bruck Chunin, Obi-Wanin vihollisen, ja käänsi tämän pimeälle puolelle. Bruck auttoi Xanatosta tappamaan jedejä. Xanatos oli vähällä onnistua tappamaan useita lapsia pudottamalla turbohissin. Obi-Wan ja Qui-Gon kuitenkin onnistuivat pelastamaan kaikki. Loppujen lopuksi hyökkäys päättyi Bruckin kuolemaan ja Xanatoksen pakoon.


title: Xanatos

text: Obi-Wan ja Qui-Gon jahtasivat Xanatosta Telokselle missä he taistelivat. Xanatos tappoi lopulta itsensä kävelemällä happoaltaaseen sanoen Qui-Gonille: ”Olen suurin virheesi. Elä sen kanssa. Ja elä tämän kanssa.” Xanatoksella oli myös lapsi, Granta Omega, joka myöhemmin piinasi Obi-Wania ja Anakin Skywalkeria kostona isänsä kuolemasta.


title: Yayi Boni

text: Yayi Boni (s. 1952 Tchaourou) on beniniläinen pankkiiri ja poliitikko. Hänestä tuli 6. huhtikuuta 2006 maansa presidentti.


title: Yayi Boni

text: Boni syntyi Tchaouroussa, pohjoisessa Beninissä. Hän aloitti opintonsa Parakoussa ja opiskeli myöhemmin muun muassa taloustieteitä Beninin kansallisessa yliopistossa. Vuosina 1980–1988 hän työskenteli Länsi-Afrikan valtioiden keskuspankissa Dakarissa. Vuonna 1994 hänet nimitettiin Länsi-Afrikan kehityspankin puheenjohtajaksi.


title: Yayi Boni

text: Boni seurasi Mathieu Kérékouta maansa presidenttinä vuonna 2006. Boni nähtiin muutoksen symbolina mutta hän on kuitenkin ryvettynyt korruptioskandaaleissa. Boni voitti vuoden 2011 presidentinvaalit saaden 53,2 prosenttia äänistä. Päähaastaja Adrien Houngbédjin sai 35,7 prosenttia äänistä. Opposition kannattajat yrittivät estää tulosten julkistamisen, koska heidän mukaansa ne olivat kyseenalaiset.


title: Sokodé

text: Sokodé on kaupunki Togossa, Länsi-Afrikassa. Kaupungin asukasluku on 86 500 (2004), joka tekee siitä maansa toiseksi suurimman kaupungin Lomén jälkeen. Sokodé on Centralen alueen ja Tchaoudjon prefektuurin pääkaupunki sekä alueen kaupankäynnin keskus.


title: Sokodé

text: Sokodé sijaitsee 339 kilometriä Lomésta pohjoiseen, maan keskiosassa Mo- ja Mono-jokien välissä. Etnisesti suurin osa väestöstä edustaa lossoja. Sokodéssa on Togon kaupungista prosentuaalisesti eniten islamin kannattajia (70 %), mutta väestö on etnisesti ja uskonnollisesti moninainen. Toiseksi suurin uskonnollinen ryhmä ovat kristityt, pääasiassa katolilaiset (30 %).


title: Sokodé

text: Sokodé on kahden Togon pääsarjassa pelaavan jalkapallojoukkueen, AC Semassi F.C.:n ja Tchaoudjo Athlétic Clubin, kotikaupunki. Joukkueiden kotistadion on Stade Municipal.


title: Jari Niemi

text: Jari Niemi (s. 2. helmikuuta 1977 Nokia) on uransa lopettanut suomalainen jalkapalloilija. Hän on pelipaikaltaan keskushyökkääjä tai oikea laitahyökkääjä.


title: Jari Niemi

text: Niemi pelasi ulkomailla Belgiassa K. Sint-Truidense V.V.:ssä, R.A.E.C. Mons:ssa ja Standard Liègessä. Suomessa pääsarjatasolla hän on edustanut Tampereen Pallo-Veikkoja, Valkeakosken Hakaa ja Tampere Unitedia ja voittanut kuudesti Suomen mestaruuden. Niistä kolme TamU:ssa 2001, 2006 ja 2007. Niemi oli tärkeässä roolissa, kun Tampere United voitti kauden 2006 viimeisessä ottelussa Helsingin Jalkapalloklubin 3-0 ja varmisti mestaruuden. Hän oli joukkueen avainhahmoja myös, kun TamU pääsi Mestarien liigan kolmannelle karsintakierrokselle 2007. Niemi teki neljässä ensimmäisessä karsintaottelussa neljä maalia. Liigassa hän oli joukkueensa paras maalintekijä 7 maalilla, vaikka oli ensimmäiset ottelut sivussa leikkauksen takia. Elokuussa 2011 Niemi siirtyi Tampereen Ilvekseen 1,5-vuotisella sopimuksella.


title: Jari Niemi

text: Niemellä on takana 23 A-maaottelua, joissa hän on viimeistellyt kolme maalia.


title: Nicci French

text: Nicci French on kahden lontoolaisen journalistin, Nicci Gerrardin ja Sean Frenchin, yhteinen kirjailijanimi. He kirjoittavat yhdessä psykologisia jännityskirjoja. Gerrard ja French menivät naimisiin vuonna 1990 ja vuodesta 1999 lähtien he ovat asuneet Suffolkissa.


title: Nicci French

text: Nicci Gerrard (s. 10. kesäkuuta 1958) varttui Worcestershiressä. Hän opiskeli englannin kielen kirjallisuutta Oxfordin yliopistossa ja opetti sitten kirjallisuutta Los Angelesissa ja Lontoossa. Hän perusti naistenlehden ennen freelance-journalistiksi ryhtymistään. Tänä aikana Gerrard meni naimisiin ja sai kaksi lasta. Liitto oli jo epäonnistunut ennen kuin hän tapasi Sean Frenchin. He kohtasivat Gerrardin työskennellessä toimittajana New Statesman -lehdessä, johon French kirjoitti viikkokolumneja. Gerrard vaihtoi kuitenkin työpaikkaa, kun The Observer -lehti tarjosi hänelle töitä.


title: Nicci French

text: Sean French (s. 28. toukokuuta 1959) on kotoisin Bristolista. Hän opiskeli William Ellisin lukiossa pohjois-Lontoossa ennen kuin aloitti englanninkielisen kirjallisuuden opiskelun Oxfordin yliopistossa. French ja Gerrard eivät kuitenkaan kohdanneet Oxfordissa yliopistovuosinaan. Oxfordin-aikanaan French voitti Vogue-aikakauslehden järjestämän kirjoituskilpailun, ja hänestä tuli journalisti.


title: Nicci French

text: Frenchin ensimmäinen kolumni julkaistiin vuonna 1987. Hän kirjoitti kolumneja New Statesman -lehteen vuoden 2000 loppuun saakka.


title: Kadonneet lapset

text: Kadonneet lapset on Hectorin albumi vuodelta 1978. Hectorille myönnettiin albumista kultalevy heti sen ilmestymisvuotena.


title: Kadonneet lapset

text: Kaikki kappaleet säveltänyt ja sanoittanut Hector, ellei toisin mainita.


title: Lennart Pinomaa

text: Lennart Bernhard Pinomaa (vuoteen 1933 Gulin; 13. huhtikuuta 1901 Mikkeli – 13. tammikuuta 1996 Helsinki) oli suomalainen teologi ja Helsingin yliopiston systemaattisen teologian ylimääräinen professori vuosina 1948–1968. Hän sai kansainvälistä tunnustusta Martti Luther -tutkimuksistaan ja kirjoitti Luther-aiheisia tutkielmia, kuten "Voittava usko: Lutherin aatemaailman peruspiirteet" ja "Kuka Luther todella oli".


title: Lennart Pinomaa

text: Pinomaan veljiä olivat eversti Lauri Gulin ja professori, piispa Eelis Gulin. Hänen tyttärensä on professori Mirja Saari.


title: Fita Bayisa

text: Fita Bayisa (s. 15. joulukuuta 1972 Ambo, Etiopia) on etiopialainen entinen kestävyys- ja maastojuoksija.


title: Fita Bayisa

text: Bayisan ensimmäiset saavutukset olivat kaksi pronssia maastojuoksun nuorten MM-kilpailuissa vuosina 1990 ja 1991 sekä niiden välissä kulta nuorten MM-kilpailuissa 1990. Vuonna 1991 hän voitti hopeaa Tokion MM-kilpailujen 5 000 metrin juoksussa. Aika 13.16,64 oli nuorten maailmanennätys. 1991 hän voitti Afrikan mestaruuskilpailuissa 5 000 metrin kilpailun. Seuraavana vuonna hän saavutti pronssia maastojuoksun MM-kilpailuista. Myöhemmin samana vuonna hän juoksi Oslossa Bislett Gamesissa 10 000 metrin juoksussa ajan 27.14,26, joka jäi hänen ennätyksekseen. Aika teki hänestä ennakkosuosikin Barcelonan olympialaisissa, mutta olympiakisoissa hän ei menestynyt 10 000 metrillä. 5 000 metrillä hän sai kuitenkin pronssia. Myöhemmin samana vuonna hän voitti 5 000 metrillä yleisurheilun maailmancupin.


title: Fita Bayisa

text: Stuttgartin MM-kisoissa 1993 Bayisa sijoittui kolmanneksi 5 000 metrillä ja voitti Afrikan mestaruuskilpailuissa hopeaa 10 000 metrillä. Stuttgartin aika 13.05,40 jäi hänen ennätyksekseen. Bayisa osallistui tämän jälkeen ahkerasti arvokisoihin, mutta ei kerännyt enää mitaleja. Göteborgin MM-kilpailuissa 1995 hän oli 5 000 metrillä kahdeksas, Ateenan MM-kilpailuissa 1997 samalla matkalla kymmenes ja Sevillan MM-kilpailuissa 1999 kuudes. Bayisa osallistui vielä Sydneyn olympialaisiin 2000, jossa oli neljäs 5 000 metrin kilpailussa.


title: Könnin mestarit

text: Könnin mestarit olivat Ilmajoella 1700- ja 1800-luvuilla vaikuttaneita seppiä sekä kellonrakentajia, jotka ovat erityisen kuuluisia valmistamistaan könninkelloista.


title: Könnin mestarit

text: Könnin suvun esivanhemmat ovat Könnin sukukirjan vuoden 1949 painoksen mukaan Rannon talosta, joka sijaitsi Koskenkorvan Jouppilan kylässä Kyrönjoen varressa nykyisen Ilmajoen ja Kurikan rajamailla. Suur-Ilmajoen aikana talo kuului Nenättömänkylään. Kylän läpi virtasi Nenättömänluoma ja sen varrelle Nopankylään asti, Ilmajoen ja Kurikan asukkaat asettuivat asumaan.


title: Könnin mestarit

text: Rannon talossa asui Liuhtarin-Rannon suku, jonka ensimmäinen edustaja, Lauri Juhonpoika Luctari mainitaan maakirjoissa vuonna 1546. Hänellä oli hallussaan kaksi taloa, joista poika Filip Laurinpoika sai haltuunsa Liuhtariselan. Toinen poika, ja Könnien esi-isä, Pentti Laurinpoika sai haltuunsa Liuhtariselan tilasta erotetun ja Kyrönjoen rantaan siirretyn talon, joka sai nimen Randois.


title: Könnin mestarit

text: Edellä olevan sukujohdon esitti Jaakko Sarvela virheelliseksi Könnin sukukirjan täydennetyssä laitoksessa v. 1988 liittämällä kirjaan sukujohdon kommentit, mutta korjaamatta itse sukujohtoa. Alla mainitun Jaakko Juhonpojan isä on kylläkin Rannosta ja nimeltään Juho Niileksenpoika. Juho Niileksenpojan isänpuoleinen sukulinja menee kuitenkin 1600-luvulla Pentti Jaakonpoikaan (haudattu 24.2.1681), joka tuli Käräjäsaaresta (Jouppuselasta) Rannon isännäksi, eikä Liuhtarin Lauri Juhonpoikaan. Pentti Jaakonpojan vaimo oli Kaisa Heikintytär (haudattu 2.7.1690). [Lähde: Tapio Piirto ja Penni Airas: Könni, verkkojulkaisu 2008]


title: Könnin mestarit

text: Rannon talon seitsemäs isäntä oli Jaakko Juhonpoika (1687–1764). Hänellä ja vaimollaan Maria Sigfredintytär Koskenkorvalla oli viisi lasta: kaksi poikaa ja kolme tytärtä. Isonvihan aikaan talo poltettiin kaikkine rakennuksineen, ja se joutui pitkäksi aikaa autioksi. Talosta ei ollut jaettavaa kahdelle pojalle. Rannon talon vanhempi poika Simo sai talon haltuunsa, ja nuorempi veli Jaakko oli pakotettu hakemaan toimeentulonsa muulla tavoin.


title: Könnin mestarit

text: Könnin ensimmäinen mestari Jaakko Juhonpoika Ranto (28. kesäkuuta 1721) meni luultavasti jo 14-vuotiaana rengiksi Jurvan Tuppiraudan taloon. Sieltä hän siirtyi Ilmajoelle Kauppilan taloon rengiksi. Kauppilan naapuri- ja Ilmajoen pitäjänsepäksi vuodesta 1734 valittu Juho Niilonpoika lienee ensimmäisenä opettanut tulevalle Könnin Mestarille "vasaran tanssia alasimella". Myös toinen pitäjänseppä Jaakko Heikinpoika ja myöhemmin hänen poikansa, Heikki Jaakonpoika opettivat Jaakko Rantoa.


title: Könnin mestarit

text: Kauppilassa asuessaan siellä asui myös taitava, seinäkellojakin valmistanut seppä Tuomas Luopajärvi Jalasjärveltä. Hänen töitään tarkastellessaan Jaakossa heräsi into tutustua sepän ammattiin. Perehtyäkseen siihen hän siirtyi ns. viikkorengiksi, joka vapaa-aikoinaan opetteli kellojen tekoa ja sepän töitä.


title: Könnin mestarit

text: Luopajärven harmiksi Jaakko Rannosta kehittyi mestariaan taitavampi takoja ja kelloseppä. Kellojen valmistus alkoi kiinnostaa yhä enemmän, ja hän kävi opissa kaupunkien kelloseppien luona perehtyen seinäkellojen valmistukseen. Vaasalaisilta ammattimiehiltä Jaakko Ranto oppi myös ruotsin kielen, ja hän otti käyttöön Ranto nimen ruotsinnoksen Strand.


title: Könnin mestarit

text: Kauppilasta 18-vuotias Jaakko siirtyi asukiksi Peuralaan, missä vuonna 1742 solmi avioliiton palvelija Maria Juhontyttären kanssa. Marian kuoltua keuhkotuberkuloosiin 25. heinäkuuta 1778, vihittiin Jaakko uuteen avioliittoon 1779 Maria Bertholdintyttären kanssa.


title: Könnin mestarit

text: Jaakko Strand toimi Ilmajoella pitäjän pyssyseppänä ja seppänä, mutta kiinnostui myös maanviljelystä. Ilmajoen Lahdenkylän Karjanmaalle hän perusti Polvenmäen uudistilan, jossa ryhtyi kokeilemaan uudenaikaisia viljelytapoja. Tilalle hän rakensi itselleen pajan, ja täällä ollessaan hän sai pitäjänsepän toimen, josta kuitenkin erosi ostettuaan Könningsbäckin, kruunun uudistilan.


title: Könnin mestarit

text: Könnin kruununtilan ensimmäinen isäntä Bartholdus (Pärttyli) Vhaël syntyi Oulussa 1667 ja kuoli Tukholmassa 1723. Hän oli pappi ja Ilmajoen kirkkoherra vuosina 1699–1714 ja 1721 jälkeen. Pärttyli oli myös talouden alalla varsin yritteliäs, ja hän oli kiinnittänyt huomiota autioksi syrjäseuduksi jääneen Könninluoman alueen viljelymahdollisuuksiin. 1710-luvulla hän haki ja sai luvan uudistilan perustamiseen sinne. Etuutena määrävuosien ajaksi kruunun uudistilallisille myönnettiin myös verovapaus.


title: Könnin mestarit

text: Vhaëlin kuoltua hänen leskensä Margareta (o.s. Fordell) yritti jatkaa tilan viljelemistä. Häneltä tila siirtyi pastori, sittemmin kirkkoherra Salomon Hanneliukselle, jonka nimissä sitä viljelivät lampuodit Juho Mikonpoika ja hänen poikansa Lauri Juhonpoika.


title: Könnin mestarit

text: Könnin mestarien historia alkaa 2. toukokuuta 1757, kun Jaakko Ranto-Strand osti kruunun uudistilan kirkkoherra Salomon Hanneliukselta. Ostaja sai hyväkseen uudistilan jäljellä olevat verovapausvuodet, 17 vuotta. Viimeisen Ala-Könnin mestarin tyttären, Alma V. Schantzin, mukaan talon hinta maksettiin kuparisilla plootu-rahoilla, jotka vitsaksilla sidottuina kuormattiin rekeen, ja niin ajettiin myyjälle. Tilan maanmittaus suoritettiin 1759 Köningsbackin uudistilasta Ilmajoen pitäjässä Korsholman eteläisessä voutikunnassa ja Pohjanmaan maaherrakunnassa. Mittauksen suoritti kesäkuussa vuonna 1759 komissionimaanmittari Andres Colleen.


title: Könnin mestarit

text: Könnin mestarien talot ja rakennukset olivat Ilmajoen Alapäässä Peltoniemen kylässä Ylistaroon ja Munakkaan johtavan tien varressa. Suurin osa valtavasta rakennusmiljööstä on purettu, mutta joitain rakennuksia on edelleen olemassa, muun muassa Ala-Könnin päärakennus. Ilmajoelta Könnille on matkaa noin 6 km ja Alajokea halkovasta Kyrönjoesta se on noin 3 km:n päässä luoteeseen. Nimenä Könni on vanhaa suomenkieltä ja tarkoittaa hurskasta. Ruotsinvallan aikana Könnin nimi oli Köningsback.


title: Könnin mestarit

text: Kansan keskuudessa Könni, könninkello nimet tulivat nopeasti tunnetuksi luotettavista, erinomaisista ja erilaisista kelloista. Pienimmät könninkelloista ovat taskukelloja, tunnetuimmat kaappikelloja ja suurimmat mitä valmistettiin, tornikelloja. Myös muu tuotanto, kuten aseet, hevosajoneuvot, monihaittaiset lukot, rokotusvälineet ja kirurgin välineet, kangaspuut, maanviljely ja metsänhoito ym. ovat mainitsemisen arvoisia.


title: Könnin mestarit

text: Könnin nimi, joka tarkoittaa muinaissuomeksi "hurskasta", merkitsi kellon ostajalle laatua ja toimivuutta. Könninkello oli ja on edelleen haluttu, mutta se ei ole koskaan ollut kaikkien saatavilla. Nimi tuli tunnetuksi kaikkialla Suomessa ja laajalti Suomen ulkopuolella.


title: Könnin mestarit

text: Jaakko Könni (Königsback), alkujaan "Ranto" syntyi 28. kesäkuuta 1721 Ilmajoen Koskenkorvalla ja kuoli 3. toukokuuta 1794 Ilmajoen Könnillä. Hän oli Könnin kellomestarisuvun kantaisä, talollinen, rauta-, kello- ja pyssyseppä.


title: Könnin mestarit

text: Uudistilan kirjoissa olevan nimen mukaan Jaakko Ranto otti nimen Königsbäck – yhtä usein nimi esiintyy myös muodossa Köningsbäek – joka lienee lähinnä muodostunut Könninluoman ruotsinkielisestä nimestä Könnisbäck. Virallinen nimi Königsbäck esiintyy kirjoissa aina vuoteen 1830 saakka. Nimi kuitenkin muuttui alkuperäiseen muotoonsa Könni, ja ainakin 1798 painetussa Hermelin-Hällströmin Ruotsin lääninkarttasarjassa liittyvässä Vaasan maaherrakunnan kartassa paikan nimeksi on merkitty Könni.


title: Könnin mestarit

text: Jaakko Jaakonpojasta tuli Könnien kellomestarisuvun kantaisä, ja hän ryhtyi Könnillä entistä tarmokkaammin harjoittamaan sepänammattiaan rauta-, kello- ja pyssyseppänä. Hänen valmistamansa pyssyt olivat hyvin kysyttyjä ja samoin hänen valmistamansa seinäkellot, jotka alkoivat saavuttaa mainetta. Sepäntyön rinnalla hän suoritti merkittävän työn maanviljelijänä ja loi suuntaviivat yhdistetylle teollisuus- ja maataloustoiminnalle vuosisadan ajaksi. Tilaa raivattiin ja maa-ala lisääntyi; pian hänellä oli rinnallaan 1754 syntynyt poikansa Juho.


title: Könnin mestarit

text: Könnin asettuessa tilalle se oli autioitunut ja sisälsi vain vähäisiä peltotilkkuja. Mittauskirjan mukaan peltoa tai pelloksi kelpaavaa maata oli alle 4 tynnyrinalaa ja niittyä 45 tynnyrinalaa, mistä parempaa niittyä noin puolet. Koko tilan suuruus oli n. 42 tynnyrinalaa. Jaakko Könni ja hänen poikansa raivasivat suoperäisillä mailla uutta peltoa noin 200 tynnyrinalaa (noin 100 hehtaaria), joka silloisena aikana oli merkittävä saavutus. Myös uusiin viljelytapoihin kiinnitettiin huomiota ja järkiperäiseen metsänhoitoon ja sen käyttöön. Jaakon aikana Könnin tila alkoi jo kohota huomattavaan vaurauteen, ja seuraavien sukupolvien aikana vaurastuminen vain jatkui.


title: Könnin mestarit

text: Näitten varhaisempien Könnien voimaperäinen pellonraivaus, joka vaati runsaasti työvoimaa, lienee muun huomion rinnalla antanut aiheen hyvin tunnettuihin tarinoihin koneellisesta "Könnin kuokkamiehestä" ja "tuulikuokasta". Saattaa olla, että Könni on kurillansa sanonut jotain tämäntapaisesta mekaanisesta laitteesta joillekin ihmettelijöille. Jaakko Könni oli myös pitäjän luottamustoimissa ja muun muassa kauan aikaa kirkon isäntänä.


title: Könnin mestarit

text: Puolisot: 1. 1742 Maria Juhontytär (28. toukokuuta 1725 – 25. kesäkuuta 1778); 2. 1779 Maria Bartholdintytär Ilkka (6. helmikuuta 1739 Ilmajoki – 31. maaliskuuta 1813). Kuusi lasta: neljä tytärtä ja kaksi poikaa isän elämäntyön jatkajaksi.


title: Könnin mestarit

text: Juho Könni oli toisen polven mestari, kello- ja vaskiseppä sekä maanviljelijä, joka syntyi Ilmajoella 18. syyskuuta 1754 ja kuoli 1. joulukuuta 1815


title: Könnin mestarit

text: Könnin talon peri vanhin poika Juho, ja hän avioitui vuonna 1772 ylistarolaisen Maria Matintytär Kriikun kanssa. Lapsia heille syntyi seitsemän, ja viidestä pojasta oli tuleva uusia mestareita sukuun.


title: Könnin mestarit

text: Juho Könni peri isänsä opastuksella kellosepän ja maanviljelyn taidot. Hänen viiden poikansa lisäksi verstaalla oli opettelemassa sepäntaitoja useita perheen ulkopuolisia kisällejä. Kaappikellojen valmistus laajeni suuresti, ja Juho otti useita oppilaita avukseen kellojen tekoon. Sepäntyö alkoi saada jo tehdasmaista luonnetta kellojen levitessä yhä laajemmalle. Malliltaan Könninkellojen sanottiin olevan sirompia kuin muiden tekijöiden valmistamat.


title: Könnin mestarit

text: Kellokaapeista kurvikkaan muodokas "mamsellikaappi" suorastaan hivelee silmää. Akkamalli suorine ryhtineen ja rypytetyllä hameella on kuin vahva pohjalaisemäntä itse. Ukkomalli seisoo kuin järkäle isäntä suorine jalkoineen. Koristelu ja väritys on aistikas, ja kaiken sen kruunaa kruunu, joka on sirosti veistetty kukka- tai muu mukaelma.


title: Könnin mestarit

text: Iso ja kupera kellonlasi oli erikoisvalmisteinen. Savesta muovattiin muotti, ja kuuman uunin tasainen lämpö taivutti suoran lasilevyn hiljaiseltaan muotin mukaiseksi. Jäähdyttyään kupera lasi leikattiin muotoonsa.


title: Könnin mestarit

text:
Juho Könni keksi myös "keervärkkin", joka oli puoliautomaattinen jyrsinkone kellonrattaiden ja trellien hampaiden tekemiseen. Keervärkin jakolevyllä on 26:lle saman keskeiselle ympyränkaarelle merkitty hammasjaot pistein. Rattaan hammasvälit jyrsitään kampea veivaten muototerillä. Terä pyörii ja tekee edestakaista ylösalaista liikettä leikaten nopeasti hammaskolon. Rakenteeltaan se on yksinkertainen ja nerokas.
Parhaat kellokaapit tehtiin Könnillä, mutta alihankkijoita oli aina Järviseutua ja Keski-Pohjanmaata myöten. Kaappeja tehtiin Könnin mestareille, mutta asiakas saattoi ostaa myös vain pelkän koneiston, jolle sitten paikallinen nikkari veisti aikanaan kaapin. Juhlavia, pitkällä heilurilla varustettuja kaappikelloja ilmaantui yhä useamman pohjalaisen talonpojan tupaan. Pian kaappikello oli yhtä oleellinen osa taloa kuin takka, ja "vanhoina aikoina" kaappikello jäi talon omaisuudeksi, vaikka väki vaihtui.


title: Könnin mestarit

text: Juho Könni tapasi Ruotsissa kuljeksineen alajärveläisen miehen, joka oli siellä oppinut vaskesta valamaan ja sen edelleen levyksi takomaan. Mies opetti Könninmestarille kuparisepän töitä, käsittelemään messinkiä ja valamaan vaskea sekä takomaan ne levyksi. Juho laittoi Könninluomaan sitä varten hamarin, vesivoimalla toimivan konevasaran, jota käytettiin keväisin tulvavesien aikana.


title: Könnin mestarit

text: Kaksi-, kolme-, ja neliviisaristen kaappikellojen lisäksi alettiin valmistaa taidokkaita erikoistuotteita. Kuuluisin näistä oli oheinen, seitsemänviisarinen kalenterikello. Kellon koneistojen lisäksi verstaalla valmistui teriä ja koneistoja sahalaitoksille, kellon vietereitä ja muutama taskukellokin, jonka valmistus oli tarkkaa työtä. Taskukellojen kuoret sekä emaloidut, Könnin nimellä valmistetut taulut tilattiin Tukholmasta.


title: Könnin mestarit

text: Juho jatkoi isänsä viljelystöitä ja laajensi tilaa ostamalla ja raivaamalla lisää maata. Uudenaikaisilla viljelystavoilla hän saattoi maan hyvään kasvukuntoon saavuttaen hyviä tuloksia. Vuonna 1800 Juho sai Suomen Talousseuran hopeisen "Taito ja Toimi" -mitalin ketjuineen palkinnoksi maataloudellisista ja mekaanisista ansioistaan. Mainitussa tilaisuudessa Könnit lupasivat ""tästä lähin, kuten tähänkin asti, ottaa oppilaita työpajoihinsa"", joista jo oli monta seppää lähtenyt eri pitäjiin.


title: Könnin mestarit

text: Jaakko Juhonpoika Könni (1774–1830) oli kolmannen polven kellomestari. Hän on kuuluisin Könnin mestareista. Hänen tuotantonsa käsitti taskukellojen valmistuksesta alkaen seitsemänviisarisiin kaappikelloihin sekä kaupunkien tornikelloihin. Hienoin työ oli tähtitieteellinen tarkkuuskello fysiikanprofessori Gustav Gabriel Hällströmille. Hänen valmistuksessaan oli myös erilaisia kirurgisia kojeita, rokoteneuloja, jousia ja hienoteräisiä sahanteriä sahalaitoksiin. Hän kehitti ja laajensi maanviljelyä sekä toimi myös rakennusmestarina.


title: Könnin mestarit

text: Helsingin uudisrakennuskomitea tilasi Jaakko Könniltä kellonkoneiston Engelin suunnittelemaan senaatintaloon, nykyiseen valtioneuvoston linnaan. Syyskuussa 1822 mestari kävi poikansa Juha Könnin kanssa asentamassa sen sisääntuloportaikon päätyyn. Engel tilasi kellon alun perin tunnetulta saksalaiselta kellosepältä, mutta joutui perumaan tilauksen, kun tilaus tehtiinkin "joltain pohjalaiselta talonpojalta", kuten Engel harmissaan kirjoitti ystävälleen.


title: Könnin mestarit

text: Maaherra Herman Wärnhjelm ojensi Ilmajoen kirkossa elokuussa 1824 Venäjän keisari Nikolai I:n hänelle myöntämän kunniamerkin. Suomen talousseura myönsi hänelle taidoistaan ja senaatin kellosta tunnustukseksi sinisessä nauhassa kannettavan kultamitalin. Ilmajoen hautausmaalla on hänestä kaiverrettuna juhlallinen mainesana: ""Maanviljelijä ja Suomen maan ensimmäinen Tornikellojen tekijä:""


title: Könnin mestarit

text: Juho Juhonpoika Könni (1782–1855) oli kolmannen polven kellomestari. Kuten veljensä Jaakko, myös hän oli taitava kellojen tekijä. Huomattavin kellotilaus oli koneiston toimittaminen Helsinkiin Carl Ludvig Engelin suunnittelemaan Nikolainkirkkoon, nykyiseen tuomiokirkkoon. Ehkä kaunein hänen valmistamansa kello on vuodelta 1817 oleva Ilmajoen kirkon lehterikello.


title: Könnin mestarit

text: Taitavana vaskenvalajana Juho Juhonpoika Könni valmisti moniin kirkkoihin kynttiläkruunuja. Hän oli myös Suomen paras lukkoseppä, lukoissa saattoi olla jopa seitsemän haittaa. Hän kehitti hevosajokalujen valmistusta, joka myöhemmin jatkui Kurikan Kampinkylästä oppilaana olleen Sameli Kiskolan aloitettua kärryjen ja rekien valmistuksen. Könnin ajokalutuotanto loi myös pohjan Ilmajoen Nopankylästä alkaneelle hevosajokalutuotannolle. Juho Könni valmisti 48-niittiset damastiakangaspuut ja opetti tyttärensä kutomaan niillä erittäin hienoja kuviollisia kankaita. Vuonna 1836 hän suunnitteli ja valmisti vipulaitteen, jolla hän nosti Ilmajoen kirkon 150 cm korkeuteen, laittoi uudet kivijalat sekä kehitti vesivaaituksen, jolla hän mittasi kivijalan suoruuden. Venäjän keisari Nikolai I myönsi Juho Könnille hopeisen kunniamitalin sinisessä nauhassa kannettavaksi. Maaherra Herman Henrik Wärnhjelm ojensi sen hänelle juhlatilaisuudessa Ilmajoen kirkossa 1824.


title: Könnin mestarit

text: Juho Jaakonpoika Könni (1798–1865) oli neljännen polven könninmestari ja Ala-Könnin isäntä. Hän kehitti ja laajensi kellotuotantoa tehdasteollisuudeksi. Tuotantoon kuuluivat monenlaiset sepäntyöt ja ajokalujen valmistus. Tehdaslaitos oli laaja, ja oppipoikia ja työntekijöitä oli runsaasti. Mestari matkasi paljon käyden muun muassa Pietarissa ja Tukholmassa. Talo oli varakas, ja tilukset olivat laajat. Sekä maa-, karja että metsätalouteen uhrattiin aikaa runsaasti. Ulkomaisen tuonnin ja halpojen "kukkuukellojen" myötä kellotuotanto Könnillä vähitellen hiipui. Mestarin kuollessa hänellä oli viisi tytärtä, mutta ei poikaa jatkajaksi. Mestarin kuoltua hänen oppilaansa pitivät jonkin aikaa tuotantoa yllä, mutta vähitellen sekin loppui.


title: Könnin mestarit

text: Jaakko Juhonpoika Könni (1816–1861) oli neljännen polven könninmestari ja Yli-Könnin isäntä. Viimeinen Yli-Könnin mestari työskenteli suurimman osan elämästään isänsä rinnalla, eivätkä hänen työnsä yksilöllisesti erotu isänsä töistä. Hän hoiti vesivasaralla valmistettavia karkeampia sepäntöitä ja valvoi korkealle kehitettyä metallivalimoa, josta toimitettiin valuosia myös Ala-Könnin kellopajan tarpeisiin. Talon laajat viljelykset vaativat runsaan palveluskunnan, ja Yli-Könni olikin Ilmajoen varakkaimpia taloja. Varakkaat Ala- ja Yli-Könnin mestarit toimivat myös ympäristön "pankkilaitoksena", ja useat paikkakunnan talot ja Ilmajoen seurakunta olivatkin velkaa Könneille. 1860-luvun nälkävuosien jälkeen Könnien perikunnat joutuivat kärsimään, kun ahtaiden aikojen vuoksi velalliset eivät pystyneetkään maksamaan lainojaan takaisin.


title: Könnin mestarit

text: Juho Könnin puoliso kuoli keväällä ja mestari itse syksyllä 1861. Lapset olivat vielä pieniä, eikä mestari ollut ehtinyt opettaa heille taitojaan. Kuollessaan hän vei arvokasta tietoa mukanaan hautaan, ja kansan suussa kerrotaan edelleen tarinoita Könnin piruista ja kuokkamiehestä. Laivanpään mutkaa ei ollut olemassa vielä mestarien eläessä, mutta Juhon kuolinvuotta seuranneen kevään aikana Kyrönjoen mutkaan ajautui höyrykäyttöinen siipirataslaiva, josta Laivanpään mutka sai nimensä. Juuri sinne myös Könnin kuokkamies hukkui kuokittuaan ensin luojansa hengiltä.


title: Romain Duris

text: Romain Duris (s. 28. toukokuuta 1974 Pariisissa) on ranskalainen näyttelijä. Tähän mennessä hänen tunnetuimpia roolejaan ovat olleet ujo Xavier elokuvassa "Espanjalainen kimppakämppä" ("L'Auberge espagnole") vuonna 2002 sekä Arsène Lupin elokuvassa "Arsène Lupin" vuonna 2004. Jälkimmäistä varten Duris'n oli harjoiteltava viehätysvoiman ja sorminäppäryyden lisäksi muun muassa valssia, ratsastusta ja nyrkkeilyä.


title: Etelä-Tyynenmeren yliopisto

text: Etelä-Tyynenmeren yliopisto (, USP) on eteläisellä Tyynellämerellä toimiva yliopisto. Se perustettiin vuonna 1968. Vuonna 2003 siellä oli noin 11 000 opiskelijaa.


title: Etelä-Tyynenmeren yliopisto

text: Etelä-Tyynenmeren yliopiston omistavat Cookinsaarten, Fidžin, Kiribatin, Marshallinsaarten, Naurun, Niuen, Samoan, Salomonsaarten, Tokelaun, Tongan, Tuvalun ja Vanuatun valtiot. Yliopistolla on kampukset kaikissa kahdessatoista maassa. Pääkampus sijaitsee Fidžillä.


title: Etelä-Tyynenmeren yliopisto

text: Yliopiston toimialueen pinta-ala on merialueet huomioiden 33 miljoonaa neliökilometriä eli yli kolme kertaa suurempi kuin Euroopan pinta-ala.


title: Etelä-Tyynenmeren yliopisto

text: Yliopistolla on kolme tiedekuntaa: taiteen, lain ja kasvatustieteen tiedekunta, taloustieteen tiedekunta ja luonnontieteen, teknologian ja ympäristötieteen tiedekunta. Lisäksi yliopistoon kuuluu monitieteellisiä keskuksia.


title: Etelä-Tyynenmeren yliopisto

text: Taiteen, lain ja kasvatustieteen tiedekunta:


title: Etelä-Tyynenmeren yliopisto

text: Luonnontieteen, teknologian ja ympäristön tiedekunta:


title: Blink-182 (albumi)

text: Yhtyeen Blink-182 viides albumi julkaistiin nimettömänä 18. marraskuuta 2003. Levyltä julkaistiin neljä singleä: "Down", "Always", "Feeling This" ja "I Miss you". Kappale "Feeling This" myös lisättiin peliin Madden NFL 2004. Albumin kappaleet ovat vakavampia ja "aikuistuneita" edellisiin albumeihin verrattuna.


title: Blink-182 (albumi)

text:
Albumi
Singlet


title: Ainejärjestö

text: Ainejärjestö on yleensä yliopiston tai korkeakoulun opiskelijakunnan piirissä toimiva yhdistys, jonka tarkoituksena on yhdistää saman oppiaineen tai alan opiskelijoita, ajaa näiden etuja ja järjestää toimintaa. Teknillisissä yliopistoissa ainejärjestöjä kutsutaan yleensä killoiksi.


title: Ainejärjestö

text: Ainejärjestöt ovat ylioppilaskunnassa nuorempia toimijoita kuin poikkitieteelliset ja perinteiset osakunnat, joiden historia juontaa juurensa 1600-luvulle ja Turun Akatemian aikaan asti. Esimerkiksi Helsingin yliopiston vanhin ainejärjestö, Teologian Ylioppilaiden Tiedekuntayhdistys eli TYT, on perustettu vuonna 1853. Tampereen yliopiston vanhin ainejärjestö, luokanopettajaopiskelijoiden OKA ry, on perustettu vuonna 1919. Ainejärjestöt yleistyivätkin varsinaisesti vasta toisen maailmansodan jälkeen. Nykyään lähes jokaisen alan opiskelijoilla on oma ainejärjestönsä, ja uusia syntyy edelleen lisää sitä mukaa kun yliopistoissa käynnistetään uusia maisteriohjelmia.


title: Ainejärjestö

text: Ainejärjestöjen koko vaihtelee suurista, kokonaisen tiedekunnan kattavista pieniin, muutaman kymmenen jäsenen yhdistyksiin. Helsingin yliopistossa pienissä ja homogeenisissä tiedekunnissa, kuten teologian, farmasian tai eläinlääketieteen tiedekunnissa, on vain yksi ainejärjestö. Suuremmissa ja monitieteellisemmissä tiedekunnissa on useita ainejärjestöjä, joiden yhteistyöelimenä toimii koko tiedekunnan laajuinen kattojärjestö. Esimerkiksi valtiotieteellisessä tiedekunnassa toimii kuusitoista ainejärjestöä ja kattojärjestö Kannunvalajat, suurimmassa eli humanistisessa tiedekunnassa 34 ainejärjestöä ja kattojärjestö Humanisticum. Kaikkiaan Helsingin yliopistossa toimii vuoden 2005 Ylioppilaskalenterin mukaan 107 aine- tai kattojärjestöä.


title: Ainejärjestö

text: Jotkin ainejärjestöt hyväksyvät myös sivuaineopiskelijoita jäsenikseen.


title: Phil Rudd

text: Phillip Hugh Norman Rudd (syntyjään Phillip Hugh Norman Witschke Rudzevecuis, s. 19. toukokuuta 1954, Melbourne, Australia) on australialainen rumpali, joka soitti hard rock -yhtyeessä AC/DC.


title: Phil Rudd

text: Rudd erosi aikoinaan yhtyeestä vuoden 1983 "Flick of the Switch" -albumin jälkeen riitojen ja päihdeongelman vuoksi, mutta palasi takaisin vuoden 1995 albumille "Ballbreaker". Vuonna 2015 Ruddin korvasi yhtyeen entinen rumpalisti Chris Slade, Ruddin jouduttua syytteisiin tappouhkauksesta ja huumeiden hallussapidosta.


title: Phil Rudd

text:
Rudd käyttää Sonorin designer-sarjan rumpuja ja Paisteen 2002 symbaaleja.
Black Ice World Tour Setup. Sonor Designer eSries: 13x13 tom, 16x16 & 18x16 floor tom. 22x18 bass drum. Sonor Phil Rudd Signature 14x5 (prototyyppi). Symbaalit: Paiste 2002; 19" crash cymbal (4x). 20" crash cymbal (3x). 602 Sound Formula 14" Medium hi-hats.


title: Phil Rudd

text: Rudd on syntynyt Australiassa ja nykyisin hän asuu Uudessa-Seelannissa.


title: Phil Rudd

text: Vuonna 2015 Phil Rudd tuomittiin kahdeksan kuukauden kotiarestiin, koska oli uhannut tappaa erään työntekijänsä.


title: Olibaanit

text: Olibaanit ("Boswellia") on tohtorinpuukasvien heimoon kuuluva kasvisuku. Se on ryhmä lajeja joilla on farmakologisia, erityisesti tulehduksia estäviä, ominaisuuksia. Raamatullinen suitsuke on todennäköisesti sukuun kuuluvan temppeliolibaanin ("Boswellia sacra") pihkaa eli olibaanihartsia.


title: Olibaanit

text: Suku sisältää neljä tarkeää lajia, joiden pihkasta valmistetaan erilaatuisia suitsukkeita. "Boswellia"-lajeja on pitkään käytetty Ayurvedisessä lääkinnässä ja niistä on havaittu olevan apua astman ja erilaisten tulehduksien hoidossa (Gupta I et al. 1998)


title: Kandi (Benin)

text: Kandi on kunta, kaupunki ja Aliborin departementin keskus Beninissä. Se sijaitsee maan pohjoisosassa 523 kilometriä maan pääkaupungista Porto-Novosta pohjoiseen. Kunnassa on 95 200 asukasta (vuonna 2002).


title: Kandi (Benin)

text: Kandin kunnan pinta-ala on 3 421 neliökilometriä. Se rajoittuu pohjoisessa Aliborin departementin Malanvillen, idässä Ségbanan, etelässä Gogounoun ja lännessä Banikoaran kuntiin.


title: Kandi (Benin)

text: Seudulla virtaavat Nigerin sivujoet Alibori ja Sota. Pinnanmuodostukseltaan se on jokilaaksojen halkomaa tasankoa. Ilmasto on tyypiltään sudanilainen. Vuotuinen sademäärä vaihtelee 800 ja 1 300 millimetrin välillä. Kasvillisuus on etupäässä metsä- ja pensassavannia.


title: Kandi (Benin)

text: Kuntaan kuuluu kymmenen arrondissementtiä: Kandi I, Kandi II, Kandi III, Angaradébou, Bensékou, Donwari, Kassakou, Saah, Sam ja Sonsoro. Ne käsittävät yhteensä 39 kylää ja 9 kaupunginosaa. Kaupunkiväestön osuus on 42 %.


title: Kandi (Benin)

text: Suurimmat etniset ryhmät ovat barbat, fulbet, dendit, mokolet ja bokot. Uskonnoltaan 72,5 % asukkaista on muslimeja, 12,2 % katolisia, 4,6 % perinteisten uskontojen harjoittajia ja 1,3 % protestantteja.


title: Kandi (Benin)

text: Ennen siirtomaa-aikaa Kandi oli yksi baribavaltioista, joka itsenäistyi Nikkistä 1800-luvun lopussa. Sen kautta kulki tärkeä kauppareitti Kanosta Ašantiiin.


title: Kandi (Benin)

text: Seudun pääelinkeinot ovat maanviljely ja karjanhoito. Tärkeimmät tuotantokasvit ovat vilja, maapähkinä ja puuvilla. Kotieläimiä ovat naudat ja pienkarja. Teollisuutta edustaa kaksi puuvillankäsittelylaitosta.


title: Kandi (Benin)

text: Kandin kautta kulkee etelästä Nigerin rajalle johtava päällystetty maantie. Kaupungin lähistöllä on lentokenttä. Palveluihin kuuluu 55 alakoulua, viisi yläkoulua, aluesairaala ja kahdeksan terveyskeskusta. Matkailupalvelut ovat vähäisiä.


title: Cliff Williams

text: Clifford ”Cliff” Williams (s. 14. joulukuuta 1949, Romford, Essex, Iso-Britannia) on brittiläinen basisti, joka soitti vuosina 1977–2016 australialaisessa hard rock -yhtye AC/DC:ssä. Hänet tunnettiin yhtyeen hiljaisena jäsenenä, joka piti yllä matalaa profiilia ja vältteli keskipisteenä olemista.


title: Cliff Williams

text: Williams muutti Romfordista Liverpooliin yhdeksänvuotiaana ja ehti työskennellä insinöörinä kaksi vuotta ennen liittymistä ensimmäiseen yhtyeeseensä, jonka nimi oli Home.


title: Cliff Williams

text: Vuonna 1977 Williams sai puhelinsoiton AC/DC:n edustajalta. Mark Evans oli lähtenyt AC/DC:stä ja yhtye tarvitsi uutta basistia. Williams otti pestin vastaan ja oli mukana "Poweragen" nauhoituksissa vielä samana vuonna.


title: Cliff Williams

text: Cliff Williams soittaa nelikielistä Music Man Stingray -bassoa enimmäkseen plektralla, mutta joskus myös sormin.


title: Cliff Williams

text: Williams erosi AC/DC:sta Rock or Bust -kiertueen päätyttyä. Haastattelussa hän kertoi osasyyksi laulusolisti Brian Johnsonin lähdön, ja lisäksi hän kertoi haluavansa viettää aikaa perheensä kanssa.


title: Joonas

text: Joonas on useissa kielissä eri muodoissa esiintyvä, Raamattuun perustuva miehen etunimi. Sen suomenkielinen muoto tulee heprean sanasta יוֹנָה (jonah, Joona), joka tarkoittaa kyyhkystä. Nimen toinen suomenkielinen muoto muunnelma ja raamatunsuomennoksissa esiintyvä muoto on Joona. Suomalaisen nimipäiväkalenterin mukaan Joonaksen nimipäivä on 29. maaliskuuta. Suomessa nimi Joonas on maaliskuuhun 2018 mennessä annettu 19 858 miehelle, joista yli puolet on 1980- ja 1990-luvuilla syntyneitä.


title: Joonas

text: Nimen muissa kielissä käytössä olevia muotoja ovat muiden muassa ruotsin, saksan ja eräissä muissa kielten "Jonas" ja englannin kielen "Jonah".


title: Könnin kuokkamies

text: Könnin kuokkamies on Suomen tunnetuimpia kansantarinoita mekaanisesta ”robotista”, jonka avulla Könnin mestari raivasi maata viljelyyn. Tarinan mukaan kuokkamies kuokki maata ja työnsi kärryjä pellolla. Ohikulkijat nostivat tälle kättä ja tervehtivät, mutta Kuokkamies pysyi vaiti, sillä ei mestari puhumaan sitä ollut pannut vaan töitä tekemään. Kuokkamiehen kurja kohtalo oli hukkuminen Laivanpäänmutkaan, kun huolimaton renki nukahti, eikä kääntänyt sitä pellon päässä. Jotkut tutkijat ovat väittäneet tämän olleen suunniteltu teko, koska kuokkamiestä pidettiin hiljaisuutensa vuoksi ylimielisenä.


title: Könnin kuokkamies

text: Joissain tarinoissa Könneillä on useita tuulen voimalla toimivia kuokkamiehiä, toisissa puolestaan vieterillä ("fietrillä") tai punnuksilla toimivia. Toisissa tarinoissa taas kuokkamiehet ryhtyvät väkivaltaisiksi saamatta jääneiden ansioiden vuoksi. Könnit matkustivat paljon, ja höyrykone teki tuloaan. Tuskin se oli aivan outo, sillä Tampellan perustaja ja osakas G. A. Wasastjerna valmistutti kehruutehtaansa konepajalla jokilaivaansa höyrykoneen. Kone kuitenkin rikkoutui koeajossa, ja se korjattiin kuntoon Könnin pajalla.


title: Säkäkorkeus

text: Säkäkorkeus on yksi neljällä jalalla seisovien eläinten kokoa kuvaamaan käytetyistä mitoista. Säkäkorkeus mitataan maasta tasajaloin seisovan eläimen lapaluihin kaulan ja selän yhtymäkohtaan eli säkään. Yleisimmin säkäkorkeudesta puhutaan hevosten ja koirien yhteydessä.


title: Säkäkorkeus

text: Varsinkaan hevosen säkäkorkeus ei ole kovinkaan absoluuttinen mitta, koska muun muassa hevosen ryhdikkyyden ja kavioiden vuolemisen aste voi nostaa tai madaltaa säkäkorkeutta useilla senttimetreillä. Asiaan vaikuttavat myös kengät, joiden korkeus vähennetään mitatusta säkäkorkeudesta. Suurin merkitys hevosen tarkalla säkäkorkeudella on silloin, kun ratkaistaan onko eläin säkäkorkeudeltaan yli vai alle 148 cm eli voiko sillä osallistua ponikilpailuihin. Useimpien koira- ja hevosrotujen rotumääritelmät antavat rodun jalostukseen hyväksyttäville eläimille tarkat korkeusrajat, joita eläimen ei tule ylittää eikä alittaa. Kilpailuihin ja jalostukseen liittyvissä tapauksissa säkäkorkeus ratkaistaan virallisella mittauksella, joka hevosilla tehdään vuosittain kunnes poni on täyttänyt kahdeksan vuotta ja katsotaan täysikasvuiseksi.


title: Reijo

text: Reijo on suomalainen miehen etunimi. Se on muunnelma latinan "Gregorius" ja edelleen kreikan "Gregorios"-nimestä, jonka merkitys on "valpas". Reijon nimipäivä on 12. maaliskuuta, paavi Gregorius I:n muistopäivänä.


title: Reijo

text: Nimi Reijo muokattiin harkiten Gregoriuksen muodosta Reko, joka koettiin hankalaksi taivuttaa. Se oli suosittu nimi 1930-luvulta 1950-luvulle ja vielä vuonna 1975 se oli 44. sijalla alle 15-vuotiaiden poikien nimistä lasketussa tilastossa.


title: Reijo

text: Vuoden 2009 loppuun mennessä "Väestörekisterikeskuksen" mukaan 27 107 miestä on saanut nimekseen Reijo. Yli puolet heistä on syntynyt 1940–1950-luvulla.


title: Pinto

text: Pinto (espanjan sanasta "pinto" ’kirjava’) on yhdysvaltalainen hevosten värirotu, johon rekisteröidään (lehmän)kirjavia hevosia riippumatta näiden suku- ja rotutaustasta. Koska "pinto" on amerikanenglannissa yleistermi kirjaville hevosille, tällaiset hevoset erotetaan toisistaan yleensä alkukirjaimen kirjoitustavan avulla: "pinto" on mikä tahansa kirjava hevonen, "Pinto" puolestaan pinto-värirekisteriin kuuluva yksilö. Suomen kielessä rotunimi kirjoitetaan pienellä alkukirjaimella. Pinto voi sekoittua samoin aina kirjavaan paint-rotuun, mutta paint on erillinen, todellinen rotu.


title: Pinto

text: Yhdysvalloissa on useita pintorekistereitä, ja niiden rekisteröintivaatimukset vaihtelevat. Pinto Horse Association of America pitää rekisterinsä hevosia aitona rotuna ja hyväksyy kirjavista vanhemmista syntyneet yksiväriset (mahdollisesti erittäin pienimerkkiset kirjavat) jälkeläiset rekisteriinsä ”jalostushevosiksi”, joskin tällaisten hevosten rekisteröintivaatimukset ovat tiukat. Pienimmät rekisteröintivaatimukset sallivat eläimelle minkä tahansa rotu- tai roturisteytystaustan, ja vaativat ainoastaan kolmen neliötuuman (noin 20 cm²) suuruisen valkoisen alueen etupolven tai kintereen yläpuolella, muualla kuin päässä. Osa pintorekistereistä hyväksyy esimerkiksi muulit ja kylmäveriset hevoset, osa ei. Yksikään rekisteri ei kuitenkaan hyväksy tiikerinkirjavia hevosia, eikä appaloosarekisteri puolestaan hyväksy lehmänkirjavia hevosia.


title: Zeke

text: Zeke on yhdysvaltalainen hardcore punkkia soittava yhtye Tacomasta, Washingtonista. Yhtye tunnetaan voimakkaasta, nopeasta kitarasoundista yhdistettynä blues rock -vaikutteisiin. Näin ollen heidät on yhdistetty välillä Motörheadiin. Zeke julkaisi ensimmäisen sinkkunsa "West Seattle Acid Partyn" vuonna 1993. Muutaman Scooch Pooch Recordsille tehdyn albumin jälkeen he vaihtoivat Epitaph Recordsille vuonna 1998, mikä johti maailmanlaajuiseen julkisuuten punk rock -piireissä. Nykyään he ovat Relapse Recordsilla.


title: Zeke

text: Yhtyeen kappaleista ”Death Alley” soi Tony Hawk's Pro Skater 4:ssa, ”Long Train Runnin’” Tony Hawk's Underground 2:ssa ja ”Kill the King” Tony Hawk's Project 8:ssa.


title: Zeke

text: Zeke julkaisi digitaalisen EP:n "Kings of The Highway" vuonna 2007. Se sisältää kappaleet ”Lords of the Highway”, ”Kings and Queens” ja ”Hay Bailer” sekä GG Allin -coverin ”Die When You Die”.


title: International New York Times

text: International New York Times (vuoteen 2013 saakka nimeltään International Herald Tribune eli "IHT") on englanninkielinen kansainvälinen päivittäin ilmestyvä sanomalehti. Se toimii yhteistyössä The New York Times -sanomalehden kanssa julkaisten muun muassa samoja artikkeleita. Lehti perustettiin 4. lokakuuta 1887, ja sen pääkonttori sijaitsee Pariisissa, Ranskassa. Se ilmestyy yli 180 eri maassa, broadsheet-koossa. Lehden kokovuotinen levikki vuonna 2005 oli noin 242 000, ja se työllistää noin 340 työntekijää.


title: International New York Times

text: Vuodesta 2003 lähtien lehti on ollut täysin New York Times Companyn omistuksessa. Lehti on myös maailman ensimmäinen lehti, jota on levitetty lentokoneen avulla.


title: International New York Times

text: Lehden perusti vuonna 1887 "The New York Heraldin" Euroopan-painokseksi emolehden omistaja James Gordon Bennett nuorempi.


title: Richard Chelimo

text: Richard Chelimo (21. huhtikuuta 1973 Merakwet, Kenia – 15. elokuuta 2001) oli kenialainen kestävyys- ja maastojuoksija.


title: Richard Chelimo

text: Kalenjin-heimoon kuulunut Chelimo kasvoi urheilullisessa perheessä. Hänen veljensä Ismael Kirui on kaksinkertainen maailmanmestari 5 000 metrin juoksussa ja hänen serkkunsa Moses Kiptanui voitti 3 000 metrin estejuoksun maailmanmestaruuden kolme kertaa.


title: Richard Chelimo

text: Chelimo saavutti ensimmäisen kerran menestystä kansainvälisessä kilpailussa sijoittuessaan toiseksi vuoden 1990 maastojuoksun nuorten maailmanmestaruuskilpailuissa. Myöhemmin samana vuonna hän voitti nuorten maailmanmestaruuden 10 000 metrin juoksussa. Hän voitti toiseksi tulleen 15-vuotiaan veljensä Ismael Kiruin juoksussa kahdellatoista sekunnilla. Chelimo valittiin Kenian joukkueeseen 1991 Tokion MM-kilpailuihin, jossa hänen tehtävänsä oli toimia jäniksenä Moses Tanuille. Chelimo onnistui tehtävässään ja kenialaiset jättivät pahimman kilpailijansa, Marokon Khalid Skah’n kolmanneksi. Viimeisellä kierroksella Tanui ohitti Chelimon ja juoksi maailmanmestaruuteen.


title: Richard Chelimo

text: Seuraavana vuonna Barcelonan olympialaisissa Chelimo ja Skah kamppailivat juoksun voitosta. Kolme kierrosta ennen maalia parivaljakko ohitti kierroksella Marokon Hammou Boytayebin. Boytayeb jäi juoksemaan kaksikon kanssa ja esti kahdesti Chelimoa ohittamasta häntä. Espanjalaisyleisö raivostui tempusta ja kenttätuomari, ruotsalainen Carl-Gustav Tollemar, yritti poistaa Boytayebin kilpailusta siinä kuitenkaan onnistumatta. 150 metriä ennen maalia Skah aloitti loppukirinsä ja voitti kilpailun. Kilpailun jälkeen Skah julistettiin hylätyksi, mutta Marokon joukkue jätti hylkäyksestä protestin. Protesti hyväksyttiin, sillä sääntöä ei määritelty sääntökirjassa riittävän tarkasti. Palkintojenjaossa yleisö antoi raikuvat aplodit Chelimolle, kun taas Skah’n saadessa mitalin stadionilla buuattiin.


title: Richard Chelimo

text: Vuonna 1993 Chelimo rikkoi nuorten ja yleisen sarjan maailmanennätyksen 10 000 metrillä ajallaan 27.07,91. Aika oli yleisen sarjan maailmanennätys vain viisi päivää, kunnes Yobes Ondieki rikkoi sen. Nuorten maailmanennätyksenä aika säilyi yli 11 vuotta. Samana vuonna pidetyissä Stuttgartin MM-kilpailuissa Chelimo saavutti pronssia 10 000 metrillä.


title: Richard Chelimo

text: Chelimo lopetti urheilu-uransa vuonna 1996, koska ei onnistunut nousemaan kestävyysjuoksun huipulle. Hän palasi vanhaan työhönsä Kenian armeijassa alkaen lihoa ja juopotella, mutta hänen ystävänsä saivat hänet aloittamaan harjoittelun uudelleen. Chelimo kuitenkin kuoli vuonna 2001 aivokasvaimeen vain 29-vuotiaana.


title: Funafutin kansainvälinen lentoasema

text: Funafutin kansainvälinen lentoasema on lentoasema Funafutilla, Tuvalulla. Se on maan ainoa lentoasema ja ainoa sinne säännöllisesti lentävä lentoyhtiö on Fiji Airways. Kiitotien rakensivat yhdysvaltalaiset toisen maailmansodan aikana.


title: Khalid Skah

text: Khalid Skah (s. 29. tammikuuta 1967 Midelt, Marokko) on entinen marokkolainen kestävyysjuoksija.


title: Khalid Skah

text: Skah saavutti aluksi menestystä maastojuoksussa. Hän voitti maastojuoksun maailmanmestaruudet vuosina 1990 ja 1991. Tokion MM-kilpailuissa 1991 ennakkosuosikkina kilpaillut Skah voitti pronssia 10 000 metrin juoksussa ja sijoittui 5 000 metrin juoksussa kuudenneksi. 10 000 metrin loppukilpailuissa kultaa ja hopeaa voittaneet Kenian Moses Tanui ja Richard Chelimo juoksivat yhteistyössä, joten Skah ei mahtanut heille mitään.


title: Khalid Skah

text: Seuraavana vuonna Barcelonan olympialaisissa Skah ja Chelimo taistelivat 10 000 metrin olympiakullasta. Kun he ohittivat kierroksella Marokon Hammou Boutayebin, Boutayeb esti kahdesti Chelimoa ohittamasta häntä ja Skah karkasi näin olympiakultaan. Kilpailun jälkeen Skah hylättiin, mutta Marokon joukkueen jättämän protestin ansiosta hän sai myöhemmin olympiakultansa takaisin, sillä estämisen kieltävää sääntöä ei ollut määritelty säännöissä riittävän tarkasti. Palkintojenjaossa yleisö buuasi Skah'lle voimakkaasti.


title: Khalid Skah

text: 1993 Skah teki ainoan maailmanennätyksensä kahden mailin juoksussa ajalla 8.12,17. Samana vuonna hän sijoittui Stuttgartin MM-kilpailuissa viidenneksi 5 000 metrillä. 1994 hän voitti puolimaratonin maailmanmestaruuden. Göteborgin MM-kilpailuissa 1995 hän voitti hopeaa 10 000 metrillä. Atlantan olympialaisissa 1996 hän oli kuudes 10 000 metrillä. Vielä 1998 hän saavutti pronssia puolimaratonin MM-kisoista.


title: Khalid Skah

text: Skah'n vaimo on norjalainen ja tämän vuoksi hänellä on ollut myös Norjan kansalaisuus vuodesta 1995 lähtien, mutta hän jatkoi Marokon edustamista tämän jälkeenkin. Skah'n sisko on naimisissa suomalaisen kestävyysjuoksijan Janne Holménin kanssa.


title: Mikael Niemi

text: Per Mikael Niemi (s. 13. elokuuta 1959 Pajala, Ruotsi) on ruotsalainen kirjailija.


title: Mikael Niemi

text: Niemi syntyi Norrbottenin läänissä, Pajalassa, jonne myös hänen vuonna 2000 julkaistu hittiromaaninsa "Populäärimusiikkia Vittulajänkältä" ("Populärmusik från Vittula") sijoittuu. Suomeksi se ilmestyi vuonna 2001. Hänen muita kirjojaan ovat "Kirkon piru" ("Kyrkdjävulen"), sen itsenäinen jatko-osa "Verenimijät" ("Blodsugarna"), vuonna 2004 ilmestynyt "Nahkakolo" ("Svålhålet"), 2006 ilmestynyt "Mies joka kuoli kuin lohi" ("Mannen som dog som en lax") sekä 2013 ilmestynyt "Veden viemää" ("Fallvatten"). Vuonna 2017 julkaistussa romaanissa "Koka björn" Lars Levi Laestadius selvittää murhaa.


title: Mikael Niemi

text: Niemi on kotoisin Pajalan kansanomaisesti "Vittulaksi" kutsutusta osasta. Hänen isänsä oli meänkieltä puhuva poliisi ja äiti ruotsia puhuva opettaja; hänen äidinäitinsä oli saamelainen. Niemen äidinkieli on ruotsi, mutta hän sanoo ymmärtävänsä jonkin verran meänkieltä. Nykyisin Niemellä on hollantilaissyntyinen vaimo ja kaksi lasta.


title: Mikael Niemi

text: Niemi alkoi 15-vuotiaana kirjoittaa runoja ja novelleja sekä haaveilla kirjailijanurasta. Niemi kävi nelivuotisen elektroniikka-alan koulun, jonka vuoksi hän muutti Luulajaan.


title: Avovankila

text: Avovankila on vapausrangaistuksen täytäntöönpanopaikka. Se eroaa tavallisesta vankilasta siten, että vankien asuinolosuhteet ovat vapaammat. Rangaistusaika kuluu avovankilassa samalla tavoin kuin tavallisessakin, nk. suljetussa vankilassa.


title: Avovankila

text: Nykyisin kaikissa vankiloissa vangit saavat käyttää omia vaatteita; avovankiloissa ja työsiirtoloissa ei ole edes tarjolla laitosvaatetusta. Avovankiloissa maksetaan avolaitospalkkaa, joka on veronalaista tuloa. Siitä peritään valtiolle ylläpitokorvaus sekä mahdolliset, oikeuden vangille määräämät korvaukset ja ulosotot.


title: Avovankila

text: Jokainen vanki ei avovankilassa ole välittömässä valvonnassa; määrättäessä tuomittua avovankilaan arvioidaan ensin hänen kykyään sopeutua avovankilaolosuhteisiin. Piakkoin voimaan astuva vankeuslaki määrää, että vangin sijoittamisen tekee aluevankilan yhteydessä oleva nk. sijoittajayksikkö. Tämän oletetaan johtavan paremmin vankien yhdenvertaiseen kohteluun ja heidän todellisten tarpeidensa huomioon ottamiseen kuin vanhan järjestelmän.


title: Avovankila

text: Avovankilaan saapuva vanki sitoutuu päihteettömyyteen. Hänen on allekirjoitettava lomake, jossa hän sitoutuu olemaan käyttämättä ja tuomatta laitokseen päihteitä tai huumeita. Päihteettömyyttä valvotaan satunnaisin väliajoin otettavin virtsatestein.


title: Avovankila

text: Avovankila on itsenäinen laitos, joka ei ole minkään toisen vankilan alainen. Avovankilaosasto on hallinnollisesti jonkun toisen vankilan alainen. Työsiirtola on vielä avovankilaakin väljemmin vartioitu vapausrangaistuksen täytäntöönpanopaikka.


title: Timo Rautiainen (muusikko)

text: Timo Aulis Rautiainen (s. 25. tammikuuta 1963 Sulkava) on muusikko ja näyttelijä, joka tunnetaan parhaiten Timo Rautiainen & Trio Niskalaukaus -yhtyeen laulajana ja kitaristina. Yhtye toimi aktiivisesti vuosina 1996–2004, mutta hajosi virallisesti vasta 2006.


title: Timo Rautiainen (muusikko)

text: Rautiainen on laulanut ja soittanut kitaraa myös Lyijykomppaniassa ja Aku Ankkulissa. Koulutukseltaan Rautiainen on kasvatustieteiden maisteri ja erityisopettaja. Vuodesta 2006 Rautiainen on ollut soolouralla ja julkaissut kolme sooloalbumia: "Sarvivuori" (2006), "Loppuun ajettu" (2007) ja "En oo keittäny enkä myyny" (2010). Tunnettuja soolokappaleita ovat muun muassa ”Punainen viiva”, ”Outolintu” ja ”Bacchuksen tiellä”.


title: Timo Rautiainen (muusikko)

text: Timo Rautiainen perusti Timo Rautiainen & Trio Niskalaukaus -yhtyeen vuonna 1996 Jyväskylässä. Yhtye kasvatti mainetta lavaesiintymisillään ympäri Suomea. Vuonna 2002 julkaistu kolmas albumi "Rajaportti" ja sen hittisinglet ”Surupuku” ja ”Lumessakahlaajat” nostivat yhtyeen sekä sen karismaattisena keulakuvana Timo Rautiaisen myös suuren yleisön tietoisuuteen. Vuonna 2004 yhtye julkaisi neljännen studioalbuminsa "Kylmä tila", jonka nimikkokappale ja ”Hyvä ihminen” nousivat hiteiksi.


title: Timo Rautiainen (muusikko)

text: Syksyllä 2004 Timo Rautiainen & Trio Niskalaukaus jäi määrittelemättömän pituiselle tauolle, ja 1. marraskuuta 2006 yhtye ilmoitti lopettavansa toimintansa. Rautiainen vietti jonkin aikaa hiljaiseloa ja työsti uusia kappaleita jo Trio Niskalaukauksen albumeita sanoittaneen ja tuottaneen hyvän ystävänsä, YUP-yhtyeen Jarkko Martikaisen kanssa. Albumin nauhoitusta varten koottuun studiokokoonpanoon kuuluivat entinen Trio Niskalaukaus -basisti Nils Ursin bassokitarassa, paremmin näyttelijänä tunnettu Jussi Lampi rummuissa, Nightwish-yhtyeen Tuomas Holopainen kosketinsoittimissa sekä Children of Bodomin entinen kitaristi Alexander Kuoppala ja yleismuusikko Peter Engberg kitaroissa.


title: Timo Rautiainen (muusikko)

text: Rautiainen julkaisi 22. maaliskuuta 2006 ensimmäiseltä sooloalbumiltaan singlen "Punainen viiva", ja 26. huhtikuuta ilmestyi täyspitkä albumi "Sarvivuori", joka sai musiikkilehdissä hyvän vastaanoton. Albumin kappaleita Rautiainen teki Martikaisen lisäksi Peter Engbergin kanssa, joka sävelsi ennen ”Meille niin rakas” -kappaletta kuultavan akustisen instrumentaalikappaleen ”Lumi”. Päätöskappale ”Hiljaisen talven lapsi” on puolestaan Tuomas Holopaisen säveltämä, sanoittama ja sovittama. Kappaleella esiintyy myös power metal -yhtye Sonata Arctican solistina paremmin tunnettu Tony Kakko.


title: Timo Rautiainen (muusikko)

text: Rautiaisen toinen sooloalbumi "Loppuun ajettu" julkaistiin 23. toukokuuta 2007. Levyllä soittavan yhtyeen kokoonpano on sama kuin Sarvivuorella, lukuun ottamatta pois jättäytynyttä Tuomas Holopaista, sekä Alexander Kuoppalan korvannutta Jarkko Petosalmea. Levyllä vieraili muun muassa rap-artisti Steen1:nä tunnettu Seppo Lampela, jonka räppäystä kuullaan kappaleessa "Viimeistä viedään".


title: Timo Rautiainen (muusikko)

text: Keväällä 2008 Timo Rautiainen esiintyi yhdessä muusikko Antti Lehtisen kanssa MTV3:n ohjelmasarjassa K-70, jossa etsittiin yli 70-vuotiaita suomalaisia laulamaan rockia kuorossa. Rautiainen käyttää Gibson ja ESP-merkkisiä kitaroita.


title: Timo Rautiainen (muusikko)

text: Vuoden 2009 aikana Rautiainen työsti kolmatta sooloalbumiaan, joka sai nimekseen "En oo keittäny enkä myyny". Albumilla soittivat Rautiaisen lisäksi kitaristit Jarkko Petosalmi ja Peter Engberg, rumpali Jussi Lampi sekä uutena jäsenenä paremmin YUP-yhtyeen basistina, taustalaulajana ja säveltäjänä tunnettu Valtteri Tynkkynen, joka vastasi myös kappaleiden sävellyksistä yhdessä Rautiaisen kanssa.


title: Timo Rautiainen (muusikko)

text: Vuonna 2012 Rautiainen perusti Timo Rautiainen & Neljäs Sektori -yhtyeen, jonka ensimmäinen single ”Vastavirtaan” ilmestyi huhtikuussa 2012. Yhtyeen debyyttialbumi "Kunnes elämä meidät erottaa" ilmestyi 28. syyskuuta 2012. Yhtyeen toinen albumi "Toinen varoitus" ilmestyi 8. elokuuta 2014 ja levyltä julkaistiin singlet ”Synkkien puolue”, ”Oma arkipyhä” ja ”Kaikki maailman aika”.


title: Timo Rautiainen (muusikko)

text: Vuonna 2013 Rautiaista alkoi kiinnostaa kansanmusiikki. Hän opiskeli Kaustisella Ala-Könni-opiston kansanmusiikkilinjalla. Lisäksi hän on alkanut tehdä folk-keikkoja soolona sekä keikkamuusikoiden kanssa.


title: Timo Rautiainen (muusikko)

text: Keväällä 2014 Rautiainen kilpaili MTV3-kanavan "Tähdet, tähdet" -viihdeohjelma ensimmäisellä kaudella.


title: Timo Rautiainen (muusikko)

text: Timo Rautiainen laulaa 31. lokakuuta 2014 ilmestyneellä Corvus Stone -yhtyeen levyllä "Corvus Stone II" kaksi laulua. Poikkeuksellista Rautiaisen tulkitsemissa lauluissa on se, että hän laulaa osuutensa suomeksi.


title: Timo Rautiainen (muusikko)

text: Timo julkaisi alkuvuodesta 2017 kappaleen "Juon terveydeksenne" jolla hän tekee aluevaltauksen kansanmusiikin pariin. Kappale on single elokuussa 2017 julkaistulta Timo Rautiainen & Kansanmiehet-albumilta.


title: Timo Rautiainen (muusikko)

text: Rautiainen on Trio Niskalaukaus -yhtyeen ja oman soolotuotannon lisäksi tehnyt kappaleita myös mm. Lyijykomppanialle.


title: Ville Laihiala

text: Villepetteri Laihiala (s. 13. kesäkuuta 1973 Oulu) on suomalainen muusikko. Hänet tunnetaan metalliyhtyeistä Sentenced, Poisonblack sekä S-TOOL